زړۀ کښې دَساتلو څوک دى

طاؔهربونېرے

پيربابا بونېر

خورونكي

## جرس ادبي جرګه كراچۍ

حقونه ټول د منصوؔر او د بهلوؔل دي

دَ کتاب نوم ................. زړۀ كښې د ساتلو څوک دي

ليکُونکے ................. طاؔهر بونيرے

پروف ................. حنيف قېس

کمپوزنګ ................. لقمان حكيم

وړومبے اشاعت................. مارچ **2004**ء

دوئم چاپ ................. **2013**ء

بيه ................. -/**250** روپۍ

د رابطې لپاره ................. 0345 8327097

دَ موندلو درک:

* نثار بک سټور پېر بابا بونېر
* دانش كتب خانه پېښور، كابل
* يونيورسټي بك ايجنسي پېښور
* شعېب سنز مينګوره سوات
* پښتو ادبی غورځنګ كويټه
* بشېر نادم ، عبدالقديم پتيال، محمديار، كندهار

www.destaar.com

تړون

د

سعيد ګوهر

اٶ

طاهر اپرېدي

پۀ نوم چې دژوند پۀ هر قدم ئې زما حوصله زياته کړې ده.

د خوشحال خټک خو ښکلے مخ پکار دے  
کۀ د سوات کۀ د پکلۍ کۀ د بونېر وي

ډالۍ

خپلې كور ودانې آسيه بتول ته چې زما د كور ښكلا هم ده او د ژوند رڼا هم

خپلو ماشومانو

منصور خوشحال، بهلول خان، ګلالۍ او رياب

ته چې زما د ژوند د باغ تازه ګلونه او

د مستقبل روښانه او ميدونه دي.

بدرګه كۀ محبت راسره نۀ وے  
يك تنها به پۀ خونخوارو لارو تلل څوك

خوشحال خان خټك

ترتيب

|  |  |  |
| --- | --- | --- |
| نمبر | تفصيل | صفحه |
|  | زماڅوخبرې | 9 |
|  | طاهر بونېرے يو فنكار سړے | 13 |
|  | تقريظ | 29 |
|  | زړۀ كښې د ساتلو څوك دي | 36 |
|  | خپلې خبرې | 48 |
|  | زېرےڅوک دسحرراوړي پۀ افغان خو توره شپه ده | 50 |
|  | لکه منزل ته چې څوک ستړے مسافر نۀ پرېږ دي | 51 |
|  | ماوې چې مينه اوردے خو هغه قلاره نۀ وه | 52 |
|  | پۀ کوم ګودر پۀ کوم سنګر باندې بيا اودرېدمه | 54 |
|  | پۀ هغه وخت پسې مې نن داسې مروړل لاسونه | 55 |
|  | شمعې مړه شه بيا کۀ مرې چې خدائې رڼا کړى | 56 |
|  | روايات اؤ رواجونه داهر څۀ پۀ سيند لاهو کړه | 58 |
|  | شيرينې ستانه بغېر نشته هيڅ مزه دسپرلى | 59 |
|  | لکه شمع پۀ شيشو کښې داسې ښکاري | 60 |
|  | ملګريو ژوند هم تېرول غواړى | 61 |
|  | څۀ رنګينى څۀ زندګى ده ياره | 62 |
|  | ستانه دراتلو هغه وعدې نيمګړې پاتې دي | 63 |
|  | ښائستو نه دي ځوانى ده اؤ سپرلے دے | 64 |
|  | جانانه مينه کښې مې کومه بې لوظى کړې ده | 65 |
|  | نۀ بيا دځان اؤ نۀ دبل کړى سړے | 66 |
|  | ستا دوعدوپۀ مېرو سر شم نو غزل وليکم | 68 |
|  | کۀ هر څومره پۀ لرې وطنونو کښې اوسېږو | 69 |
|  | ځارشمه ځارشمه جانانه ځارشم | 70 |
|  | پۀ کوڅه کښې قدم ورو کړي کړي اؤ بيا لاړشى | 71 |
|  | زړۀ مې ډوبيږي خو دزړۀ دراسپړدلو څوک دى | 73 |
|  | تصور چې دهغې مې زړۀ ته راشى | 74 |
|  | انتظار اؤ شوګيرې راپورې خاندى | 76 |
|  | پۀ ما خفه شو کۀ خپل ځان يادوى | 77 |
|  | تا چې راته نن پۀ روڼ تندى کاتۀ | 79 |
|  | دائې له نازه کۀ لۀ ډېرې بې نيازۍ وخندل | 81 |
|  | داکاڼى داغرونه به خپل نۀ کړى څوک | 82 |
|  | تاته به پۀ بام داودرېدو خبرې نۀ کوم | 83 |
|  | جانان څۀ داسې دلاسه راکوى | 84 |
|  | نن سبا خوزورور خوبونه وينم | 86 |
|  | داسې دې ياد زما سينه کښې غزونې کوى | 87 |
|  | څۀ چې وائې ستا مرضى ده | 88 |
|  | مونږ څۀ په داسې حادثو کښې محبت کړے دے | 90 |
|  | ملګريو مړ مې هم پۀ کلى کښې نورمۀ ګرځوئ | 91 |
|  | چې ستا يادونه پکښې نۀ اوسيږى | 92 |
|  | داځى راځى چې مې زړګې ته انديښنې جانانه | 93 |
|  | ياره پۀ مونږ خو ډېر قرضونه ديوبل پاتې دى | 94 |
|  | نۀ درحيم اٶ نه درام ګناهګار | 95 |
|  | د چا ځوانى اؤ پېغلتوب دلته چاونۀ ستائل | 96 |
|  | زړګے څۀ دے خو سپرلى پکښې اوسيږى | 97 |
|  | موسم بدل شو کډې بيا اوړى راوړى مسافر | 98 |
|  | پټه مينه غواړى اؤ ښکاره خبرې نۀ کوى | 99 |
|  | اعتراف | 100 |
|  | هغه دلوړو محلونو خلق | 102 |
|  | دپيرزاده باچا پۀ ياد کښې | 104 |
|  | اے دامن پېغمبره | 107 |
|  | ماوئيل زه به يار ته ژاړم | 109 |
|  | تۀ به څومره مينه غواړې | 110 |
|  | ردعمل | 112 |
|  | دخوشحالۍ پۀ ورځ به دواړه خاندو | 114 |
|  | دضياء دپاره يونظم | 116 |
|  | زړګيه مۀ کوه دچانه ګيله | 118 |
|  | پۀ سياست باندې زۀ نۀ پوهېږم | 119 |
|  | تضمين | 120 |
|  | الميه | 122 |
|  | سراب | 124 |
|  | دبلائ ټس نظمونه | 124 |
|  | دمور نصيحت | 126 |
|  | رښتونے مرګ | 127 |
|  | ورک شوے خط | 128 |
|  | اورم چې ښکلى پۀ وعدو دچا پروانۀ لرى | 129 |
|  | محمد | 130 |
|  | نغمه ګره ياره | 132 |
|  | ستا د ياد په موسمونو كښې نور څۀ وي | 135 |
|  | تۀ لۀ غرونو نه پناه ئې تاته هېڅ وئيلے نۀ شم | 137 |
|  | Question Mark? | 138 |

زما څوخبرې

د طاهر بونېرى دا مجموعه چې اوس بس له چاپ نه دَ راؤتو منتظره ده اؤ زر د هر چا ولاس ته رسېدونکې ده. ماله اوله تراخره ولوسته اؤ چې څۀ ورباندې ليکلو ته جوړ شوےيم. نواوله خبره داکؤم چې دے روماني شاعر دے اٶ بېخى دمجاز پۀ معنا کښې دے،يعنې دحسن کۀ دپېغلتوب دے، کۀ د بل څۀ بل څۀ، بس هغه ښئى اؤ پۀ هغه کښې ورک هم دے ګوادحسن مجازى صورت د دۀ دپاره ملهم هم دے، زخم هم دے اؤ اور هم. دايو شعر دې ئې دلته وکتے شى:

زۀ پۀ کعبه اؤ بت خانه پورې زړۀ نۀ تړمه  
زما يقين دے چې داُورسَوے پۀ اُورجوړېږى

"د اُور سوے پۀ اور جوړېږى"،پۀ هوميوپېتهک علاجى طريقه کښې (**Similla Similibus Carenter**) پۀ نامۀ هم دغه معناښئى، څنګه چې دعلاجى طريقې نه مخکښې مې وليکل.

پۀ اصل کښې کۀ حقيقت بيخى ډېر اؤ بېخى بېخى ډېرلوئې موضوع دے، نو مجاز هم څۀ کم لوئې موضوع نۀ دے اؤ لۀ يوشى نه پۀ څهره موندلو د دې قابل ګرځى چې دزلفو پۀ سيورى کښې يې ټول عمر تېر شى.

دبالا وېنا پۀ رڼا کښې ګوادغه خبره دغسې لنډؤل غواړم چې دے کم موضوعه شاعر نۀ دے.

دويمه خبره دا کؤم چې درومانيت تر دغه لوئې جنډې لاندې ئې نورې ډېرې وړې وړې ښکلې اؤ زړۀ راښکونکې جنډې درولى دى، چې هرډؤل ارزو ګانې ورنه کوى. لکه دايو شعر ئې وګورئ:

داچې جونګړې خړ کورونه ښکارى  
دلته به هم څوک پښتانۀ اوسيږى

دويم شعريې بيا بله وېنا کوى:

نۀ د رحيم اؤ نۀ دَ رامؔ ګنهګار  
لاليه! مونږ يو، دنظام ګنهګار

دريم شعر يې دغسې بل باب راخستے دے:

سکڼے ماښام دے ګېر چاپېره تنورونه بل شو  
پۀ دروازه کښې څوک ولاړه، يادوى مسافر

څلورم شعر ئې بيا وطن څنګه يادوى. نظر پرې وکړئ:

درېغه چې شپونکى دتورو غرونو وے  
پښو کښې به مويو بل له ازغى کاتۀ

ګواددۀ چې د مينې دَ رومان تر لوئې جنډې لاندې کوم کوم رنګونه خوښ دي، دسياسى احتجاج دځان همتۍ، دمسافرۍ دکم زيات دبيان اؤ د وطن والۍ دجذبې اؤ جذبو ټول پۀ دغه پورته شوى شعرونو کښې موجوددى. چې زۀ ئې يو ډؤل پۀ ځان کښې لۀ خپل ځان سره دچرتونوپۀ څپو کښې وړے يم.

بل خوا به راشم اؤ دا به ووايم چې غزل وئيل ډېرګران فن دے. اختصارئې يو اړيکے دے. لويې موضوع يې بل اړيکے دے اؤ ښه تشبيه اؤ ښه استعاره راوړل ئې دريم اړيکے، اؤ پۀ نورو کښې دفن کار پۀ ډؤل ځان جلابرېښول څلورم اړيکے اؤ چې داټول لرې کړے شى، يعنې سم پۀاستعمال کښې راشى،نوبيادغزل ښۀ شعر ليکل کېدے شى اؤښه غزل هم. پۀ دې اړه دطاهر پۀ شاعرۍ کښې د استعارائي صورت دغه شعر وګورئ چې څومره ښۀ دے:

سياه فام اشنا قتلېږى  
پۀ سپين پوستو خوشحالى ده

دتشبيهې صورت داشعر ئي هم دکتو دے اؤ څومره ښۀ دے:

لکه شمع پۀ شيشو کښې داسې ښکارى  
پېغلتوب ئې پۀ جامو کښې داسې ښکارى

اؤ د ژوند ډېرو غمونو، مشکلونو اؤ پۀ خوشيو اؤ پۀ خوشيو اؤ دړد ونو ټولو کښې د نۀ تېرېد و د بېخى همه ګير صورت درلودلو پۀ اساس ددۀ لويې موضوع اول لۀ نورونه دجلابرېښ داشعر وګورئ:

ملګريو! ژوند هم تېرول غواړى  
د زهرو ګوټ دے ولې څښل غواړى

غزل د دۀ د مزاج شےدےاؤخپلوغزلوکښې دےکامياب شاعر هسې ثابتېږى چې روايت ئې دمجاز هم ټينګ نيولےدے. صرف جديديت ئې پۀ روح کښې جړنۀ دے نيولے. دثبوت لۀ پاره به داووايم چې هر غزل يې زياتره عشقى تن اؤ رنګ لرى. ګوازيات شعرونه ئې ددغه قبيل دى اؤ چې چرته ډېر جديد شوے دے، "سائبېرؔيا" رنګ ټکى ئې استعمال کړى دى، نو ډېرکمزورغُندې شاعر هم ښکارى.

دمجموعې پۀ نظمونو کښې ئې زما "سراب" "هغه دلوړو محلونو خلق" ـ "زړګيه مۀ کوه دچانه ګيله" ـ اؤ ـ "رد عمل" خوښ شوى دى. لاکن نظم ګوئي زما دمجموعى تاثر پۀ اړه لۀ دۀ نه لۀ غزل نه نور هم ازادېدۀ غواړى. نو ايا دے به دغزل لۀ محبوبې څهرې نه دعمره ازادشى؟ دابه مستقبل ښئى. زۀ پۀ هرحال يوځوان شاعرته دښې اؤکاميابې مجموعې اومخ ته پۀ راوړلو مبارکى ورکؤم.

رب نواز مائل

کوچه قادر شهيدکوټه

دمئ شلمه کال دوه زره درې

طاهر بونېرؔے يو فن كار سړے

شاعري د احساس، كېفيت، جذبې او وجدان، دَ داسې اظهار لوبه ده. كوم اظهار چې د لفظونو د يو تصوير شكل اخلي. په دغه تصوير كښې چې كوم نور رنګونه او رڼاګانې تصوير كېږي او هر لوستونكي او اوريدونكي ته په بيل بيل ډول محسوس كېږي او نورې نورې معنې وركوي. دا په اصل كښې د احساساتو، كېفيتونو او جذبو د لوبې نور لوبغاړي په خپله لوبه كښې راشريكوي. او دغسې دې لوبې زمونږ د هر ارمان، هرې جذبې، هر خيال، هر ادراك او هر شعور د تسكين ذمه داري په سر اخستې ده. او دغسې دا فن زمونږ د شريكو جذبو، د خندا او ژړا نه زېږېږي هم، او زمونږ د جذبو شريكولو د پاره د داسې آئينو كار هم كوي چې يوه آئينه په بله كښې اؤ بله په بله كښې ښكاري.

او دغسې دا تسلسل د زمانو نه راروان دے. شعر چې ښكلے وي زړۀ او ذهن ته پريوځي. نو نۀ يواځې د دې د ابلاغ پۀ قوت سړے قائل شي. بلكې دا چې په نورو زړونو كښې كومې نوې دنيا ګانې ابادوي. نو هر باذوقه او باشعوره لوستونكے اؤ اوريدونكے. د دغو نوو دنياګانو داسې اوسيدونكے جوړوي چې هغه په حقيقت كښې پۀ هم دغو دنياګانو كښې نوے نوے پېدا كېږي او ځوانېږي.

ښې او ښكلې شاعرۍ ته كه مونږ په دې نظر اوګورو چې دا كۀ يو طرفته انسان د دې دنيا د كړۀ وړۀ او خېر و شر، مينې او ژوند سره اشنا كوي، نو ورسره ورسره ورته نورې داسې دنياګانې هم بخښي، چرته چې په قدم قدم په هره ساه، نوے نوے سپرلے، نوي نوي ګلونه سپړي او د دې د ليدو نظر هاغه څوك لري. څوك چې د يو ښۀ شعر د حُسن او خوئ بوئ سره يوه نۀ پريكېدونكې پېژندګلو اولري.

يو قام، يو وُلس كۀ ډېره ترقي اوكړي. خو كۀ هغوي دغه دنياګانې او د دغو دنياګانو سېلونه اوبائلي. نو هغوي د يو ژوند او شډل بډل ژوند خاوندان خووي. خو عمرونه ئې د كلونو په حساب شمېرلے كېږي. اؤ چې مري نو لۀ يوې داسې دنيا نه روان وي. كومه چې ډېره سپوره او يو مخيزه دنيا وي. اؤ پۀ كومه كښې چې دے لكه د مشين چلېدلے وي. اؤ پۀ حقيقت كښې د ژوند د مسلسل او يويستوي زړۀ چاودون نه تنګ شوے وي. مونږ د خدائے عام مخلوق د دې دنيا قيصې اورېدے شو. خو دغه دنيا لېدے نۀ شو. ځكه چې د دغې دنيا د لېدو سامان مونږ نۀ شو كولے. ولې كومې دنياګانې چې مونږ له زمونږ فن كاران د فن په رنګونو كښې نغښتې راكوي. د مادي ګټو لېوني او د روحاني جذبو قاتلان پۀ يو داسې مستقل اذيت كښې ژوند كوي چې د هغوي زړونه، ذهنونه او نظرونه د دغو دنياګانو د لېدو توان نۀ لري. اؤ پۀ دې وجه هغوي په اصل كښې دومره، مفلس خلق وي. چې كۀ چرته څوك د ظاهري اؤ دنياوي مفلسو خلقو او د دوي تر مينځه يو كامياب اؤ ريښتونے تحقيق وكړي. نو د آرټ اؤ فن خلق به ورته د دې دنيا د ټولو نه غنيان خلق اوښكاري.

تمهيد رانه اوږ دشو. خو دا په روايتي انداز كښې تمهيد هم نۀ دے. عامې خبرې دي چې مونږه ئې هره ورځ د باذوقو خلقو سره په وار واركوو. نو مقصد ته به راپورې وځو.

طاهر بونېرے كۀ هر څو د بونېر او سيدونكے دے او كه هر څو د كراچۍ د ننه د مسافر په حېث د رڼاګانو او پښتو شعر و ادب په دغه ښار كښې خوشحاله دے. لوئے شاعر دے كه وړوكے خو زما په زړۀ كښې ناست دے. د دې ډېرې وجې دي ـ خو يوه وجه ئې دا ده چې هغه دې مېدان ته په غلطه لاره نۀ دے راغلے. اؤ نۀ ئې په غلطو لارو د شهرت حاصلولو هڅه كړې ده. او نۀ دغسې كومه اراده لري.

طاهر بونېرے چې چرته كښيني نو ناست خو خاموشه وي. تۀ به وائې چې مجسمه ناسته ده. خو ګوري راګوري په داسې چل چې ګلونه هم غوړوي. د طاهر بونېري سره زما د خطونو تبادله هم شوې ده. خو ما ئې د خط نه د مينې سره سره داسې محسوس كړې ده. چې دغه خاموش بونېرے څومره خبر لوڅ سړے دے؟ هغه د خپل قامي وجود، اؤ د دغه وجود راغونډونكو په حقله اكثر دومره جذباتي وي. چې دا زۀ د هغۀ د خپل قامي وجود سره د هغۀ د مينې انتها ګڼم.

ولې د دې باوجود زۀ دا ګڼم چې د هغه په دې حقله مطالعه لږه كمزورې هم ده. اؤ ځكه نو هغه جذباتي كېږي هم ډېر زر. او د ځنې حقائقو د نۀ پېژندګلو په وجه پكښې د فتوې لګولو اثرات هم محسوسېږي. اؤ دا ځكه چې هغه شاعر دے. خو د شاعرانه فتوې په ځائے هغه په نثري فتوې زياته تكيه كوي.

په اصل كښې د دنيا نوي بدلونو نو مونږ كمزوري خلق د نوؤ رجحاناتو سره د اشنا كېدو په ځائے د ځينې "نفسياتي" او "نظرياتي" ستونځو سره مخ كړو. او دې حالاتو په مونږ كښې د يو فكري قيادت بحران پېدا كړو. نو اوس مونږ يو طرفته په دغسې بحراني دور كښې ساه اخلو. او بل طرفته مونږ په يو وړوكي عبوري دور كښې د خپلو ارمانونو تسلسل برقرار ساتلو. او د دغې ارمانونو د سر څڼې كولو غم هم اخستي يو ـ نو يو عبوري دور كۀ هر څو لنډ او وړوكے هم وي. خو د هغې پېژندنه او د هغې شعور مونږ په اسانه نۀ شو حاصلولے. ځكه چې زمونږ اجتماعيت مونږ ته في الحال تار تار په نظر راځي.

په انفرادي حېثيت كه مونږ هر څو د دې ادراك هم وكړو خو داسې كوم جمهوري تنظيم نۀ لرو چې دغه ادراك ته په كښې لارې خلاصې شي. نو دا وخت دغه مشكل موجود ضرور دے. خو د قامونو په تاريخ كښې دغسې نشيب و فراز راتلل څۀ نوې او نا اشنا خبره هم نۀ ده. د دې ناوې جنجيان اوس هم موجود دي. ځكه چې پښتانۀ وائي چې "بڼ د زمرونه نۀ خالي كېږي".

د طاهر بونېري چې كوم نثري تحريريونه، د ترجمو په شكل كښې زما د نظره تېر شوي دي. نو دا راته د دۀ د مطالعې د شوق او ذوق عكاسي ښكاري. د دې نه معلومېږي چې دے د موجوده فعالې ادبي دنيا يو غړے ځان ګڼي. او دے هم.

پاتې شوه د دۀ شاعري او په شاعرۍ د "سريزې" د دود دستور خبره نو دود دستور خو دا دے چې اكثر شاعران دې مېدان ته د څۀ خواهشاتو سره راغلي ضرور دي. خو دغه خواهشات څۀ وي؟ دا پېژندل ډېر ګران كار دے. البته زما ذاتي خيال دا دے چې ځنې شاعران د كتاب د چاپ كولو په وخت اكثر لږ د جلد بازۍ نه كار اخلي. زمونږ يوه اجتماعي فائده په كښې دا وي چې د يو شاعر كتاب چاپ شي او په پښتو كښې د يو نوي مصنف اضافه اوشي. خو كه په ادبي دنيا كښې خصوصاً او عامو خلقو كښې عموماً د هغۀ د دغې كاوش مناسب ستائينه او نۀ شي. نو د هغۀ زړۀ ماتېدے هم شي. او كۀ هغه خپله دغه ناكامي، ناكامي او نۀ ګڼي نو ډېر پرمختګ هم كولے شي. خو د دې مرحلې سركولو د پاره د لوئې سينې ضرورت په هر حال كښې وي.

البته يوه تجربه زمونږ د ټولو شوې ده. چې اوس زمونږ لوستونكے ډېر هوښيار شوے دے. اوس په پښتو شاعرۍ كښې چې پښتون لوستونكي ته كوم معيار په څۀ طريقو هم رارسيدلے دے، دې معيار د هغۀ يو رجحان جوړ كړے دے. او يو قسم نفسيات ئې ورله راجوړ كړي دي. نو مونږ دے په اسانه تېرويستے هم نۀ شو ـ ځكه چې دغه لوستونكے زمونږ د تبصرې نه بغېر هم د دغه شاعرۍ سره ملاقات كولے شي. ځكه چې د چاپ نه پس شاعري د شاعر د پټ ملكيت د حد نه ووځي او د عامو خلقو ملكيت كېږي.

طاهر بونېرے زۀ په كومه تله اوتلم؟ د بې وسۍ ترحده ئې د يو مشكل سره مخ كړے يم. خو دا داسې كومه بې حله معمه هم نۀ ده. د دۀ په حقله به زۀ د لوستونكي د تېرو يستو نه ځكه ډډه كوم. چې دے نۀ نالوستے سړے دے او نه د فني تصويرونو د اداګانو نه بې خبره فن كار دے په نوو او كشرانو، ځوانانو كښې راځي ضرور خو په دې لارو كښې لوغړيدلے تغړېدلے هم دے. او دا مې هم يقين نۀ كېږي چې ګني دے به په راتلونكو وختونو كښې د كومې مايوسۍ ښكار شي. نو ډېر نيازبين ئې هم نۀ ګڼم.

زما خيال دا دے چې طاهر بونېري د پښتو شعر په هاغه دور كښې سترګې سپړدي دي. په كوم دور كښې چې د پښتو شعر د ډېرو زړو او غني خزانو سره سره نوئې تجربې هم كمال ته رسولي دي. د پښتو د شعر د موجوده معيار جاج كۀ واخستے شي نو په نننۍ دنيا كښې دا د ټوقو معيار نۀ دے. چې مونږ ئې د ټولې دنيا د سيالۍ جوګه كړي يو. نو د دغه معيار پۀ مخكښې كۀ مونږ د طاهر بونېري پۀ مجموعي شعري اثر اسانه خبره كوو. نو دا به وايو چې دے د ډېرو ملګرو په نسبت ډېر په تېزۍ سره دغه طرف ته روان دے. ماته د دۀ په اندرون كښې يو داسې فنكار شاعر په نظر راځي. كوم چې لا د خپل فن ابتداء كوي. چرته، چرته خو ئې په خپله فن پاره كښې د ضرورت نه هم زيات فن اچولے دے. او چرته ئې داسې خاكې جوړې كړي دي چې فن كار پكښې فن كار په نظر نۀ راځي. په نوې ځوانۍ كښې دا ستړے والے ولې؟

كوشش كوم چې دغه دواړه اړخونه د لوستونكو مخې ته په مختصرو ټكو كښې راولم. طاهر بونېرے د خپل اجتماعيت غم په دې پوهه كړے دے. چې دے خپل ځان څنګه د نورو سره تړي يا شريكوي. او څنګه په روماني انداز كښې هم د جانان د غم خبره د دوران د غم سره د فن په يو داسې باريك تار تړي چې زمونږ په ذهن كښې يواځې پښتني روماني تصور نۀ ژوندے كوي. بلكې د فن د باريكيو سره موهم اشنا كوي ـ ؟؟

ستا خالي مړوند ته ګورم  
خو غربت دے بې وسي ده  
اوږي، تږي يو خندېږو  
مونږ كښې څومره خود داري ده

دا فن دے، چې فن كار د بنګړو ذكر نۀ كوي. خو خبره د بنګړو ده. دا هم پته نۀ لګي چې فنكار د شيشې د بنګړو خبره كوي، كۀ د سپينو يا سرو زرو؟ دا ټول قسمونه زمونږ د ژوند د بيل بيل معيار د ارمان علامتونه جوړوي. او څنګه زمونږ شاعر دغه هر څۀ د خالي مړوند په ذكر كښې راټول كړي دي؟

د غزل په دوئم شعر يا دويم وحدت كښې يوه بله نوې خبره كوي. چې مونږ اوږي، تږي صحې خو چاته پسخېږو نۀ. بلكې خندېږو. دا په اصل كښے زمونږ د اجتماعي غرور او وياړنې نخښې نښانې دي. چې زمونږ شاعر ورته خود داري وائي ـ دغه خود داري زمونږ دذهن د يو عاشق اؤ معشوقې د تشو خبرو. يا د هغوي ترمينځه د يوې شاعرانه خوش فهمۍ ترحده نۀ ساتي. بلكې دغه د خود دارۍ تصور مونږ د خپل ټول قام دننه د هرې مينې، د ايمان نخښه ګڼلے شو. دا تصور ډېر زوړ دے. ولې زمونږ شاعر مونږ ته په نوي انداز او نوئې لهجه كښې پيش كړے دے.

اوس به راشو دې شعر له

كه هر څومره په لرې وطنونو كښې اوسېږو  
مونږ يو بل ته نزدې د يؤ بل زړونو كښې اوسېږو

هجر، فراق، بېلتون اؤ مسافري. لكه چې د پښتنو جامه ده. هغه جامه چې زړېږي نه، لكه چې پۀ يوه ټپه كښې وئيلے شوي دي.

غم دې كميص نۀ دے چې زوړ شي  
زما د عمر سره سم شو ستا غمونه

د لرې وطن نه كۀ د شاعر واقعي لرې وطن مراد وي او كۀ نۀ وي. خو مونږ بيل بيل كلي اؤ بيل بيل چمونه هم اكثر بيل بيل اؤ لرې وطنونه ګڼلي دي. ځكه چې د پښتو شاعرۍ دا فرق هم واضحه كړے دے چې.

كور دې نژدې، كوڅه دې لرې  
دېوال دې پريوځه چې ويړيا شي ديدنونه

خوشاعر دغه د لرې وطن غم په دې رانزدې كړے دے. چې مونږ يو بل ته دومره ډېر نزدې يو چې د يو بل په زړونو كښې اوسېږو. د يو بل په زړونو كښې اوسيدل څۀ د بختورو خلقو برخه وي؟ ګني زمونږ ژوند، ژواك خو دومره ډېرې لارې لري، او دومره ډېر تضادات لري. چې مونږ ډېر په ګرانه د يو بل په زړونو كښې ځائے موندے شو.

زمونږ د شاعر مشاهده د كتو ده اؤ ارمان ئې د لوستلو دے چې وائي ـ

دريغه چې شپونكي د تورو غرونو وے  
پښو كښې به مو يو بل له ازغي كاتۀ

اګر چې نن داسې داسې پېزارونه اؤ لباسونه راغلي دي. چې د يخنۍ اؤ په پښو كښې د ازغو تصور ئې ختم كړے دے. اُوس به شايد زمونږ د شپونكي هم په پښو كښې ازغي نۀ ماتېږي. خو كه څوك لكه د شپونكو هسې د يو بل نه په پښو كښې د ازغو لټولو د تجربې نه نۀ هم وي تېر شوے. ولې كۀ د دې تصور سره اشنا قدرې هم وي. نو د طاهر بونېري دا شعر به پرې يواځې ښۀ اُو نۀ لګي. بلكې دغه ارمان به ئې پۀ خپله ارمان جوړ شي ـ ځكه چې كله كله يو مئين د زړۀ نه دغه خبره تسليموي چې.

د ډېرانۀ په سر مې شپه وے  
يار راسره وے خېر به كلي راكوونه

بيا وائي چې.

ياد دې شي كنه د ماشوم توب عمر؟  
مونږ چې به مرچوغڼو له غرګي كاتۀ

كله كله زما سره فكر شي چې زمونږ ډېر ټكي دَ وخت داسې سېلاب اخستي دي. چې لګيادي وروكېږي. خو چې د طاهر بونېري په شاعرۍ كښې مې مرچوغڼه ولوسته نو زړۀ مې غټ هم شو اؤ ډاډه هم. چې ځه يره زمونږ هر شاعر صرف كتاب نۀ دے لوستے بلكې ژوند ئې هم لوستے دے. او د ژوند سره د وابسطه ټكو د استعمال په هنر هم پوهېږي "مرچوغڼې" زمونږ په ژوند ژواك كښې زمونږ سره ډېره مرسته كړې ده. په دې مونږ د تيار فصل نه مرغۍ پاڅولې دي. په دې مونږ جنګونه كړي دي. دغه جنګونه به پۀ حقيقت كښې جنګونه نۀ وو بلكې زمونږ يوه لوبه به وه. په دې مونږ خپلې بېزې اؤ ګډې را اړولي دي. اؤ دغسې مو پرې نور ډېر كارونه كړي دي. ولې ليندۀ ده او كه مرچوغڼه، دا نن د فلسطين د خلقو مېزائلې دي. چې د اسرائيلو د ميزائلو سره پرې جنګېږي. دا د لوبې اَو زار يو ظلم اؤ بربريت د لوبې د ادانه، د يو ريښتوني جنګ مېدان ته اورسول. چې دا د لوبو د دې اوازارو توهين دے. خو په دې كښې چې كومې مجبورۍ نغښتي دي دا يوه بيله الميه ده.

په دې غزل كښې مقطع څۀ داسې ده چې.

څوك ليكي طاهره! پۀ سرخۍ غزل  
تا ورله د وينو كنډولي كاتۀ

د دې شعر نه كۀ هر څو مونږ هغه معني ويستے شو. كومه چې د شاعر په ذهن كښې ده. خو د دې شعر په جوړښت كښې شاعر د فني لوازماتو پوره كولو نه بې وسه ښكاري. زما په خيال په كار وه چې.

چا ليكۀ طاهره پۀ سرخۍ غزل  
تا ورله د وينو كنډولي كاټه

خو دلته هم زۀ د "تا ورله" قائل نۀ يم. نو دا به هم داسې كول پكار وي چې.

چا ليكه طاهره په سرخۍ غزل  
چا ورله د وينو كنډولي كاتۀ

خو د دې باوجود هم زۀ په دې شعر كښې د "سرخۍ" د معنې سره بيا هم متفق نۀ يم. دغسې "د وينو كڼدولي" هم زما په ذهن بوج دار غوندې لږي. يعني دا دواړه ټكي د معنو د لحاظه د شعر په باريكۍ بوج غوندې ښكاري. په سرخۍ غزل ليكل يا په وينو غزل ليكل ډېره سطحي غوندې خبره ده. هو، غزل ته وينه وركول يا شعر ته وينه بخښل دا يو بيل تصور پېدا كوي. خو ليكل يا په سرخۍ يا په وينه. ماته داسې ښكاري لكه هغه تعويذونو والا چې د عاشق د دهوكه كولو د پاره اوائي چې دا تعويذ به زۀ د هد هد په وينه ليكم. ممكنه ده چې طاهر بونېرے اؤ نور لوستونكي زما د خبرې سره اتفاق اونۀ كړي. خو زۀ خپل تاثرات پټولے هم نۀ شم.

زما په نظر كښې طاهر بونېرے يو لوستے فنكار دے. د خپل قامي وجود غم هم په زړۀ لري او د دغې غم په ائينه كښې د دنيا تماشه هم كوي لكه چې وائې.

زۀ چې بې حسه شم، باغي شم نو بارود ايجاد كړم  
چې سخنور شم، نغمه ګر شم نو غزل وليكم

د طاهر بونېري دا يو شعر د انساني ودې اؤ پرمختګ په ټول تاريخ خور ښكاري. د بارودو ايجاد دانسان د برترۍ مجبوري وه او كه د ډېرې بې حسۍ ثبوت. زمونږ شاعر په اصل كښې دغه سوال ته د انساني شرف، وقار او عظمت نه د بغاوت نوم وركوي. دا بغاوت چې دۀ ورته نوې معناور كړې ده. "بې حسي" زمونږ د ژوند په ټول تاريخ كښې ډېر زيات قدر او قيمت لري. يعني بارود ايجاد كول. د انسان د عظمت نه د باغي توب. او انساني خدمت نه د بې حسۍ اظهار دے. د دې په مقابله كښې "نغمه ګري" ـ اوـ "سخنوري" او د غزل ايجاد. يا تخليق د انسان د روحاني جذبو او ضرورتونو د پاره ضروري دي. ځكه چې دا ژوند بخښونكې لاره ده. او هغه ژوند وژونكي ذرائع ـ بيا وائې چې.

خلق له خدايه ګيله مند شي نو شكوه وليكي  
زۀ چې له ياره مرور شم نو غزل وليكم

په نوي انداز او نوئې لهجه كښې دا د طاهر بونېري د ټولونه زياته د خوږې شاعرۍ نمونه ده. معنا هر څه چې لري. خو يو خوند او يو لطيف غوندې احساس بنده ته بخښي.

د طاهر بونېري په دې كتاب كښې په خال خال شعر كښې ماته كمے محسوس شي. خو كېدے شي چې چرته ترې ټكے نيم د ليكلو نه پاتې شوے وي. خو په مجموعي ډول په دې كتاب كښې ډېره خوږه شاعري موجوده ده.

چې په څه تاله ترغه اؤ داسې شاړ شو  
ګودرونه ګل درې راپورې خاندي  
خپل بچي مو خپله ژبه لوستے نۀ شي  
اولسونه، پرګنې راپورې خاندي  
چې په غم كښې د روزګار سحر را اوځو  
د دې ښار لارې، كوڅې راپورې خاندي  
خپلې وينې مو د خپله لاسه توې كړې  
د اسلافو مقبرې راپورې خاندي

كه څوك د خپل پښتون شاعر نه د خپلو ټولو مسئلو د ترجمانۍ مطالبه كوي، اؤ په فني ژبه كښې ئې كوي. نو د طاهر بونېري دغه څلور شعرونه هم د هغه تنده ماتولے شي. په تېرو دوو لسېزو كښې چې د پښتون وطن دننه څه اوشو. دې ته زمونږ ډېرو ښاغلو شاعرانو په خپل خپل نظر كتلي دي او دغه شريك غم ئې تر خپله وسه ژړلے دے. خو د طاهر بونېري نظر څومره منفرد دے؟ وائي چې.

زۀ خپلو وروڼو د ثواب په نيت وژلے يمه  
ما هم شهيد كړو ځان، د خدائے په رضا اودريدمه

په دې شعر كښې چې كوم استعاراتي طنز دے. هغه شائد چې د هر فن كار د وس كار نۀ دے. ځكه چې دغه طنز ځنې سوالونه پېدا كوي. دغه قسم سوالونه زمونږ نه د مكمل قامي شعور غوښتنه هم كوي اؤ په ديني، مذهبي معاملو د پوره پوهې د پاره يو تاكيد هم كوي. ځكه چې د دې قسم د يو شهادت په ذكر كښې زرګونه او لكهونه شهادتونه پخپله داسې سوالونه دي. چې زمونږ د قامي وجود په ټول تاريخ به ترقيامته خوارۀ وي.

طاهر بونېري خپل ذاتي غمونه. او د خپل عشق و محبت غمونه. د خپلو اجتماعي غمونو په خټه كښې داسې اخښلي دي چې د يو بل نه بيلول ئې زمونږ د وس خبره نۀ ده.

داسې غمونه مې پټ خوري چې د وئيلو نۀ دي  
په داسې حال شوم چې بيخي وارخطا اودريدمه

اوس" غمونه مې داسې خوري" او "داسې غمونه مې پټ خوري" يعني د غمونو داسې خوراك او داسې غمونه خوراك... دوه مختلفې معنې لري. او دا زمونږ نه د هغه ټولو غمونو نشاندهي كوي. كوم چې د روزګار غمونه هم دي. د جانان غمونه هم دي. او د قام، اولس او وطن غمونه هم. په شعر كښې د وارخطايۍ خبره په سړي وارخطائي نۀ راولي. بلكې دا يوه داسې فني خوبي او ښكلا ده. چې مونږ په وارخطايۍ كښې نوي فكر او نوي ژوند ته تياروي. او هم دغه نكته د شعر د ابلاغ كمال هم دے او د شعر د اثر كمال هم.

ستا د وجود خوشبو د كوم ښكلي نه اوغواړمه  
پۀ ډك بازار كښې فكر يوړم تنها اودريدمه

دا شعر زمونږ د ټولو حساسو پښتنو داسې ترجمان دے. لكه چې مونږ يو يو تن په ډك بازار كښې هره ورځ تنها ولاړ يو. فكر كوو. او دا سوال په ځان كوو او د جانان په خيال ئې كوو. چې ستا د وجود خوشبو په كوم ښكلي كښې پاتې ده؟ دلته خو هر ښكلے حالاتو زبيخښلے دے. د هر ښكلي نه ئې د مينې، صداقت، حسن او خلوص رنګونه لوټلي دي. دغسې وبا چې په وطن كښې راشي. نو شائد چې سباله دغه خوشبو هم په جانان كښې پاتې نۀ شي. اؤ په ډك بازار كښې سړے دې فكر ته هډو سم نۀ شي. ځكه چې ښاغلے اندؔېش دا حالات داسې هم تصوير كوي چې.

هر سړي د ځان سره د بل پنګه رواخسته  
هر سړے ځان اخلي، په منډه دے بازار تۀ روان

نو كله چې خبره دې مرحلې ته را اورسي چې هېڅوك هم خپله پنګه نۀ لري. پردۍ پنګه غلا كوي او ځي بازار نه پكښې خپل ځان په بيعه اخلي. په دغسې حالاتو كښې دا فكر كول هم نن غنيمت دے. سبا شايد چې څوك دغسې هم اونۀ كړے شي.

طاهر بونېري نظمونه هم ليكلي دي. زۀ پرې ډېر څۀ في الحال نۀ شم وئيلے. البته دا به اوايم چې دغه نظمونه خواږۀ دي، نوي دي. او دا زمونږ په موجوده ادب كښې د ښې اضافې جوګه دي. څه موده مخكښې د مردان نه خورېدونكي په "ګلبڼ" مجله كښې د طاهر بونېري له خوا د يونان د يوئې شاعرې بلائيؔ ټس نظمونه د هغې د ژوند د يو وضاحت سره ترجمه كړي او چاپ كړي وو. بائد چې طاهر بونېرے دغه نظمونه هم د دغه وضاحت سره په خپله شعري مجموعه كښې شامل كړي. دا وضاحت او د بلائي ټس د ژوند دغه حالات چې بيخي په ما دغه هم د يو جادوګر نظم غوندې اثر كوي.

زۀ په كومو لفظونو كښې وضاحت اوكړم چې د بلائيؔ ټس د ژوند حالات او د هغې دغه نظمونه دَ كُوم قسم شاعرانه ژوند عكاسي كوي. او د دې په ساده باده او فني خبرو كښې د دې ژوند څومره په تخليقي جامو كښې نغښتے ښكاري.......؟. دومره به اوايم چې دغه " وضاحت" او دغه نظمونه چې زۀ لولم نو غونے راباندې لشې لشې شي......ويښتۀ مې نېغ نېغ اودرېږي او په تصور تصور كښې نېغ لاړ شم. د بلائي ټس په هغه كمره كښې د هغې د مرګ په خوب اودۀ فني وجود جوړ كړم...... د هغې دغه سل واړه نظمونه په دېوالونو ليكلي اولولم...... د ځانه ورك شم، احساس مې لوګي كوي، وجدان مې ژاړي. دومره اوژاړي........ لكه د انسان د ټول تاريخ، د ټولو انسانانو ژړېدلي روحونه چې زما روح ته راټول شوي وي او ژاړي....... د بلائيؔ ټس د نظمونو درد مې په احساس داسې راخور وي. داسې مې دغه فن په وينه كښې په ټوپونو ټوپونو روان وي او درد كوي. چې كۀ خپلو نېغو شوؤ ويښتو ته منت هم اوكړم. نو واپس خپل ځائے له نۀ راځي.

مونږ كه د نظم د شاعرۍ مثال پيش كوو او وايو چې په شاعرۍ كښې درد څومره وي؟ فن څومره وي؟ سادګي، ناداني او معصوميت څومره په كار دے؟ او بيا د دې اثرات څومره وي، څنګه وي؟ نو بايد چې مونږ د بلائيؔ ټس نظمونه د مثال دپاره پيش كړو. د هغې د نظم " د مور نصيحت" نه چې كومه خوشبو محسوس كېږي. دغه مور نن هم په هغه شكل كښې په ټوله دنيا كښې موجوده ده. او هغه لور چې بلائي ټس ده نن هم د ټولې دنيا د پېغلو په سترګو كښې لېدے شي. د " ورك شوي خط" د لټون په ارمان چې بلائي ټس كوم نظم ليكلے دے. دا ګني د نن دور د هرې پېغلې د ژوند او ژوند د حالاتو ترجماني نۀ كوي. او تر څو چې ژوند ژواك او د مينې او رسم رواج دغه حالات موجود وي نو ګني دغه جذبې به څوك ترقيامته پورې د چانه اوشوكوي؟ "ريښتونے مرګ" څۀ معنا لري؟ زۀ به د دې مرګ د معنې د پاره د اندېش د دې شعر نه مدد واخلم.

د محبت د فلسفو د تكلونو نچوړ  
يار ته وروستے سلام ليكل دي د وختونو په مخ

د بلائيؔ ټس نظمونه دردونه دي او كه خواږۀ، دا تقاضا كوي چې دا يوه يوه مصرعه چې زمونږ د احساس او وجدان د اندرون د فطرت نه د فن په نوسي كوم درد رانيسي. بايد چې په هغې ډېرې خبرې اوكړو. تر هغې چې ستړي شو او زړۀ مو خوږ خوږ دړد راواخلي. او بيا مو دغه دړد په خپله غېږ كښې اونيسي. واموخلي او هلته مو بوځي. چرته چې غمژنه بلائي ټس قلم په لاس په خپله كوټه كښې ناسته ده. او يوه غمژنه فن پاره تخليق كوي، تصوير كوي، سندره كوي. مونږ ورته په زير زير ګورو او هغه راباندې پوهه نۀ شي. چې مونږ د هغې د شعر د "آمد" په وخت هغه پريشانه نۀ كړو. چې هغه مونږ ته د تخليق اؤ تصوير يوه نوې دنيا را اوسپاري. مونږ يُو اؤ دړد وي، مونږ يُو اؤ دړد وي، مونږ غمژن كړي او مونږ د خپله ځانه او تښتوي. مونږ مړۀ كړي، مونږ ژوندي كړي. خوزۀ به دغسې ټولې غمژنې مرحلې اؤ لمحې. د بلائي ټس دغه ټول غمژن تصويرونه، چې لا هغې تخليق كړي نۀ دي. هغې ته د خراج په طور بيا د اندېش په يو شعر كښې راټول كړم. او د هغې د نورو معصو مو فني جذبو غاړې ته به ئې امېل كړم.

زۀ د هغې خلقو د فن د نزاكت نه ځار شم  
چا چې تراشلې ائينې دي د وختونو په مخ

پۀ آخره كښې به زۀ بلائيؔ ټس اؤ د هغې د مينې ملګرې د "سيفو" فني غاړو ته د لونګو اؤ غانټولو د ګرېوانونو نه جوړ د طاهر بونېري فني اميلونه ور په غاړه كړم چې هغه دا دي.

سپيلنے دې شم لۀ مړاؤ مړاؤ سترګو  
د باګرام مازيګري په كښې اوسېږي  
په دې پورې غر كښې هاغه كور د چا دے  
خلق وائي ښاپيري په كښې اوسېږي  
د ايلم د بڼ نختر ئې رېز مرېز كړل  
څۀ كم عقل بونېري په كښې اوسېږي  
ستا د زلفو د ګور سيوري بلا واخلم  
د طاؔهر د زړۀ طوطي په كښې اوسېږي

پۀ درناوي

رحمت شاه سائلؔ

ورتېر، **14** مئ 2003ء

تقريظ

د ملاکنډ شاليزارؔچې کوم خواږۀ اوازونه زمونږ شعرى ادب ته بخښلى دى، طاهر بونېرے پۀ هغوئى کښې يو تازه اؤ توانا اواز دے. پۀ دې اواز کښې دشاليزار فطرى سادګى اؤ رنګينى، تازګى اؤ ښېرازي اؤ درومان نرمه نرمه شوخى دلستونکى زړۀ اؤ ذهن داسې پۀ خپل اثر کښې اخلى لکه ددغه سيمې زړۀ راښکونکى منظرونه چې دکتونکى نظر اؤ زړۀ راټينګ کړے وى.

دبونېردغه بلبل کله دکلى پۀ پولو پټو اؤ شنو مېدانونوکښې چغېږى اؤ کله دکراچۍ پۀ سړکونو اؤ کوڅو کښې نغمې خوروى. دوخت ګرد شونو چې زمونږ کوم شاعران خپل ماشومان هم چرې سم ليدو اؤ لوبؤ لو ته نۀ دي پرېښى، پۀ هغوئى کښې يو طاهر هم دے.

دطاهر دمعاش ذريعې بدلې شوې رابدلې شوې دى. کله سرکارى ملازمت، کله کلي کښې دوکاندارى اؤ کله دکراچۍ زړۀ چاؤ دې مسافرى ـ دمعاش دذريعو پۀ دغسې بې توله ادلون بدلون کښې ډېر تخليق کاران دمايوسۍ اؤ محرومۍ ښکار شى، خو طاهر دژوند لۀ سختو تجربو وېرېدونکے نۀ دے . کراچۍ ته دتللوفېصلې ته معا شى مجبورى نۀ ، بلکې د علم دلټون جواز پيدا کوى، يو خط کښې ماته ليکى "زمونږ علاقه ډېره پسمانده ده، پۀ روغه ضلع کښې څوک ادبى اؤ علمى شخصيت نشته . زۀ چې ملازمت کښې ؤم نو هم مې بيا بيا دغه خلا محسوسؤ له اؤ اوس ځکه يو ځلې بيا نهۀ کاله پس کراچۍ ته راغلم".

پۀ معاشى زيروبم کښې طاهر چرې دمايوسۍ ښکار شوے نۀ دے، لکه درياب غندې خپله لاره کښې راغلى پۀ ګټانواؤ پړاوونو اوړېدلے اؤ پۀ مخه تلے دے. دمعاشى مسئلو پۀ حقله هغه داوچت معيارعلمى نظريه لري،يوخط کښې وائې "زما پۀ خيال معاشى مسائل حل کېدے هم شى اؤ کۀ چاته معاشى مسائل نۀ وي، نو ناڅاپه ورته جوړېدے هم شى، خودانسان معيار بايد چې راونۀ غورزېږى اؤ علمى سطح بايد چې نوره هم اوچته وساتى".

دذاتى ژوند پۀ شان دطاهر تخليقى ژوند هم ډېر متوازن اؤ وسيع النظردے .تر يو مخصوص فکري ماحول يې خپل فکر اؤ فن محدود کړے نۀ دے.دتخليقى فکر پۀ حواله پۀ ازاده فضا کښې ساه اخلى اؤ ځکه يې شاعرى دنظر ګڼې زاوئې لرى اؤ درومان دجدتونو نمائنده دے.

يو معتدل قام پرست دے

يو متوازن ترقى پسند دے

يو باخبره حقيقت نګار دے

پۀ دې فکرى اؤ فنى رويو کښې دهغۀ فکر اؤ فن دهغۀ دخپل نظر پۀ زاويه اؤ مزاج کښې پاتې شوے دے. تقليدى اؤ اختيارى شوے نۀ دے. هغۀ د ادبى اؤ فکرى نظريو، فلسفو اؤ تحريکونو مطالعه کړې ده اؤ کوى ئې. خو د تخليق پۀ لمحه کښې پۀ شوقيه اؤ تقليدى طور هيڅ يوې نظرئې پسې ئې منډه نۀ ده وهلې.خپل خيال ئې پۀ خپله لهجه کښې بيان کړے دے، خپله ګېرچاپېره خوره زندګى، دخپلې خاورې حالات ، مسائل اؤ جمالياتى کلچر ئې پۀ يوه ساده اؤ بې ساخته لهجه کښې بيان کړى دي. داردو نقاداکبر حميدى ليکى زما پۀ نظر کښې هغه ټول شاعران دَ اؤلې درجې شاعران دى څوک چې رښتونې شاعرى کوى اؤ خپلې معاملې اؤمسئلې خپل حال اؤ حالت سره خپل د مزاج مطابق بيانوى. ددوئى موضوعات دکومې درجې دى؟ دې ته زيات اهميت نۀ دى ورکول پکار. اصل اهميت ددې خبرې دے چې دهغوئى موضوعات څومره اوريجنل، معاملې اؤ مسئلې ئې څومره حقيقى دى". کۀ زۀ طاهر ته دهغۀ د تخليقى مزاج اؤدژوند دحقيقتونو د ريښتونى اظهار پۀ حواله ددغه ډلې يعنې اولې درجې شاعر ووايم نو مطلب ئې دانۀ دے چې هغه دشاعرانو پۀ وړومبى صف کښې ولاړدے، بلکې دفکر تخليقى مرحلې ئې داولې درجې دى.هغۀ ژوند ته پۀ خپل نظر دليدو اؤ پوهېدونه پس خپل خيال پۀ سوچه اؤحقيقى لهجه کښې نظم کړے دے. دهغۀ موضوعات هم ژوندى اؤ د ژوند موضوعات دى. پۀ تعليمى،سماجى اؤ سياسى مېدانونو کښې دپښتون قام دبېدارۍ اؤ دَ دې پۀ نتېجه کښې دهر موضوع فن پارې دلستو اؤ دې نه د خوند اخستو باوجود دشعر جمالياتى رنګ دپښتنو زيات خوښ دے.ديوې فنپارې جماليات دلُستونکى پۀ خپل جمالياتى حس اؤادراک باندې انحصار لرى، خو فن پاره کښې چې جمالياتى فکر سره سره دلفظ اؤ ادراک باندې انحصار لرى، خو فن پاره کښې چې جمالياتى فکرسره سره دلفظ اؤدبيان جمال هم راپېداشى،نوهله دلستونکى دجمال ذوق رالړزوى. دطاهر پۀ شاعرۍ کښې دغه دواړه رنګونه يو فنکارانه اعتدال اؤ امتزاج لرى. دهغۀ دغزل پۀ دړدؤلو اؤخوږؤلو کښې دهغۀ درومان خلوص اؤ فطرى سادګى اؤ بې ساختګۍ کمال پيداکړے دے.

دطاهردشعرلويه خوبى دهغۀ فطرى سادګى اؤ بې ساختګى ده. دتصنع اؤ داسې ترکيبونواؤ اصطلاحاتونه پاک دے،کوم چې دتخليق پۀ ځائے د ترتيب غمازى کوى. هغه پوهه دے چې دنوې شاعرۍ پۀ لوازماتوکښې تش دلفظونو پۀ زور زړه خبره کښې نوے شدت پېدا کؤل نۀ دى. بلکې دلفظونو دنوى ترتيب اؤ ترکيب سره سره شاعري دَ فکر دتازګۍ اؤ دجديد حسيت تقاضا هم کوى .ترڅو چې دجدت خبره ده نو هغه دشپږ سوه کاله قبل مسيح ديونان ديوې شاعرې بلائى ټسؔ**(Billitis)** کوم نظمونه چې ترجمه کړى دى نو پۀ دې حقيقت يقين لرى چې بلائى ټس شپږ سوه کاله قبل مسيح کښې چې کوم افکار پۀ کومه لهجه کښې نظم کړى دى، مونږ ئې نن هم دجدت پۀ زمره کښې شمارلے شواؤ زما پۀ شان به طاهر ته هم ددوامى فلسفې دمفکرينودانظريه خپل د صداقت سره راپۀ مخه کېږى چې بنيادى صداقتونه عظيمو مفکرينو دريافت کړى اؤ بيان کړى دى. هاغه صداقتونه چې بدلېږى نه.

ددې نظر يې پۀ تناظر کښې مونږ وئيلے شو چې اوس دتخليق کار معيارى فريضه دا ده چې دغه بنيادى صداقتونو ته خپل دعهد پۀ حواله اؤ خپل عهد ته ددغې صداقتونو پۀ حواله وګورى اؤ خپل دعهد حسيت ته يې رانزدې کړى. طاهر خپل دوخت داجتماعى حسياتوښۀ بصيرت لرى اوځکه ئې کۀ غزل پۀ يونظرهرڅوساده اوعام فهمه محسوسيږى خومفهوم ئې وسعت لري اؤ پکښې رانغښتے خيال ئې د بصيرت رڼا لرى.

مونږڅۀ داسې شاعران هم ګوروچې پۀ تخليق کښې ئې دمينې اؤ دړدمندۍ جذبې راګېرې کړې وى. خو پۀ خپل ذات کښې اېغ نېغ پوره کره اؤدمينې داحساس اؤ جذبې داثراتو نه محرومه ښکارى اؤ پۀ ليدو ئې زردقول اؤ فعل دتضاد خبره سړى ته پۀ مخه کېږى خو بل خوادطاهر بونېرى غندې تخليق کاران هم څۀ کم نۀ دى چې دشخصيت نه ئې کلام زيات خوږ دے اؤ شخصيت ئې دکلام نه خوږ اؤ پوست دے. اؤ يواځې ژبه ئې نۀ، ټول وجود ئې ديو مخلصه، ريښتونى اؤ حساسه تخليق کار وجود لکه دحيا،وفا اؤ عجز و انکسارۍ مجسمه ښکارى.د طاهر پۀ لهجه کښې چې داکوم خوږوالے اؤ دړد مونږ محسوسؤ، نو دا ئې دغزل اختيارى اسلوب نۀ دے،دشخصى دړدمندۍ يو فطرى اظهار دے:

زۀ چې اور واخلم پېښور شم نو غزل وليکم

طاهر دوخت بدلون اؤ ددې پۀ نتېجه کښې دراپېدا شوؤ   
مسئلو اؤ تقاضو، حقيقى صورتونه اؤ حالتونه پۀ شاعرانه ګرفت کښې رااخلى، لکه "سخنورى" داسې يو دروند فن دے چې شاعر ورسره پۀ تول کښې پېسه سپکه ګڼى، خو نن چې دوزن پېمانې بدلې شوې دى، نو طاهرڅومره خود اعتمادۍ سره وائي:

زور غواړى طاهره! ژوند پېسه غواړى  
تش پۀ شاعرۍ باندې به څۀ کړى څوک؟

دغه شان دفن اؤ فنکار دبې قدرۍ ګيلې ډېرو شاعرانوکړي دى خو بس دګيلې تر حده،خو طاهر سطحى ګيله نۀ کوى، صرف منظر ته نۀ ګورى بلکې د پس منظر دموسمونوخبر هم پۀ داسې رنګ اخلي:

طاهره! مونږ هم لېونى يو چې شعرونه وايو  
خلق پۀ ځان دى د شعرونو اورېدلو څوک دى

"مونږ هم لېونى يو" ـ اؤ ـ "خلق پۀ ځان دى" ديو فريق (شاعرانو) تخليقي فطرت ته يوه بليغ اشاره ده اؤ دبل فريق (دخلقو) دهاغه مجبوريانو بيان دے چې دوئى ئې دشعر اؤ نغمې دخوندونو نه لرې کړى دى اؤ دژوندتر بنيادى ضرورتونو ئې محتاجه کړى دى . پۀ شعر کښې هر څو کۀ تقديم د "مونږ هم لېونى يو" محسوسېږى خوتفهيم د "خلق پۀ ځان دى" هم شوے دے اؤ دغه دشاعر دنظر هاغه زاويه ده چې دحقائقو تل ته پرې رسى اؤ هم دغه حقيقت نګارى ده . پۀ غزل کښې دطاهر رومانى اؤ کلاسيکى لهجه ناڅاپه دخيال اؤ اظهار پۀ لحاظ پۀ جديده لهجه کښې بدله شى اؤ دغه دنوى غزل تنوع اؤ رنګينى ده . چې دا نرم اؤ نازک صنف ئې دهرې موضوع اؤ هر مضمون دبيان قابل کړے دے.

ادبى پوهانو دې طرف ته اشارې کړې دى چې پۀ يويشتمه صدۍ کښې ددې امر زيات امکانات دى چې پۀ لفظى اؤ معنوى لحاظ غزل اؤ نظم تر يو بله ډېر رانزدې شى اؤ يو امتزاجى انداز اختيارکړى. نن مونږ ګورو چې د نظميه شاعرۍ مزاج، خيال اؤ لفظونه پۀ غزليه شاعرۍ کښې يو تازه ښائست سره راننوځى، لکه غزل کښې دمسلسل خيال پابندى کؤل هم زمونږ دغزل روايت پاتې شوے دے. خودغه روايت وشلېدو اؤ دغزل هر يو شعر دبېل بېل مضمون يوه اکائى وګڼلے شوه. خو پۀ مجموعى وضع کښې به دپوره غزل د کيفيتى مزاج خيال ساتلے شو خو پۀ نوى غزل کښې ددې روايت پاسدارى کؤل هم ضروري نۀ ده . کۀ دغزل مطلع رومانى اؤ يا عشقيه وى ورسره جُخت بل شعر پۀيوې عالمى الميې دشاعر رد عمل کېدے شى. دغزل پۀ مزاج کښې دغه امتزاج دوخت دتقاضو نتېجه ده اؤ جدت پسنده شاعرانو چې قام پرسته پکښې هم شامل دى. دامتزاج دغه رنګونه نور شوخ کړى دى، خو جدت پسنده شاعرانو پۀ دې کښې منظم کارکړے دے. پۀ دغه جدت پسنده شاعرانو کښې يو طاهر هم دے چې ډېر پۀ اعتماد، خو فنى احتياط سره دغزل مزاج ئې دغه نوى انداز کښې هم خوږ غزليه ساتلے دے اؤ دغه انداز دهغۀ پۀ ټوله شاعرۍ کښې موندے شى. پۀ دې مجموعه کښې ايله لس دولس غزلې به ددغه انداز نه بېلې وى، نورې ټولې پۀ مطلع کښې يورومانى ماحول پېدا کوى خو دوه درې شعرونه به پکښې داسې وى چې دشاعر دسماجى شعور اؤ دعالمى بصيرت څرګندؤنه کوى، خو دغسې شعرونه يې دارادې پېداوار نۀ محسوسېږى اؤ نۀ دغزل پۀ مزاج کښې ثقالت پېداکوى.

طاهر دغزل شاعر دے، نظم کښې يې عالمى کشالې، قامى الميې اؤ تاريخى حادثې دداخلى تاثير اؤ تاؤسره بيان کړې دى. دانظمونه دشاعر دړدمنده قامى اؤ عالمى تفکرات دى، خو پۀ ځينې نظمونو يې درومان داسې ګورې وريځې خورې دى چې زياتې بارداره نۀ دى. بهر حال هغه خپل فنى سفر په خپله لاره كړے دے. نۀ ئې د چا پۀ پل قدم ايښے دے او نۀ ئې د بل په نظر د لارې زيروبم ته کتلي دى. ددوه دېرشو کالو دطاهر ددې مجموعې زياته شاعرى دشلو کالو پۀ طبعى عمر کښې شوې ده اؤ ادبى مؤرخ به يقيناً د هغۀ نوم دتخليق کارانو پۀ هاغه زمره کښې شمارى چې خپل تخليقات ئې دفکر اؤ فن سنجيدګۍ سره شعرى ادب ته سپارلى دى.

اسماعيل ګوهر

**20** جولائى **2003**

بفه،(هزاره)

زړۀ كښې د ساتلو څوك دي؟

د بونير غرئيزه علاقه مردم خېزه به وي او ده هم ... خو تر څۀ وخت پورې دغه سيمه نۀ خو ادب خېزه وه او نۀ مونږ ته په كښې داسې يو څوك ښكارېدلو چې د ادب او شعر، فن په حواله ئې د اولس ترجمان اوګڼو.

دا د نولس سوه يو شپېتم، دوه شپېتم، خبره ده. مونږ يو څو كسانو د كراچۍ په دې لوے ښار كښې به د "مشاعرې" په نوم چرته مياشت نيمه كښې يوه غونډه كوله. دې يو څو كسانو كښې يو محنت كش، مزدور، د ټولې ورځې د محنت خوارۍ په خولو كښې جب جوب زمونږ دغې مختصر محفل ته به خامخا راتلو. يا به ئې ځان رارسولو. دغه مزدور او خواري كښ مونږ د رحيم ګل مظلوم په نامه پېژندلو. رحيم ګل مظلوم څنګه شاعر وو؟ نو دې سره نۀ خو هغه وخت زمونږ څۀ غرض او مطلب وو او نۀ اوس د هغۀ په شاعرۍ د څۀ وئيلو ضرورت شته. مونږ د پاره دغو مره بس وه چې رحيم ګل مظلوم شاعر دے او د بونير د علاقې دے. او د دغه پښتنې علاقې نمائندګي كوي. نور خو هسې هم "سودم ته شين" وو.

خو اوس دومره موده پس چې مونږ د طاهر بونېري شاعري اورو او لولو نو هغه تاثر بېخي ختم شي چې. "د بونېر علاقه ادب خېزه نۀ ده".

بې ځايه به نۀ وي كۀ اووايو چې طاهر بونېرے د دغه سيمې د ادب وړومبے زړے او بوټے دے. چې دغه غريزه زمكه كښې اوټوكېدو. د يو بل انقلابي شاعر شمس بونېري نوم هم اورېدے شو يا اورېدے شي. خو هغه د سياست او انقلاب ګوڼو اوخوړو.

د طاهر بونېري نه پس يا د دۀ په بركت يو څو نومونه نور هم د دغې علاقې راښكاره شول. چې د دوي په حواله بونېر په ادبي دنيا كښې يو داسې پېژندګلو جوړ شو. چې سليم راز غوندې لوے ليكوال يو داسې رپورتاژپرې اوليكلو چې د بونېر د پېژندګلو سره ئې د دغه علاقې تاريخ هم رقم كړو. او ورسره ئې د تفريح او دلچسپۍ نه ډك دې رپورتاژ كښې مونږ ته دا هم اوښودل چې اوس دغه غريزه علاقه ادب خېزه هم شوه او د شعر په نازكۍ هم خبر شوه. خو طاهر بونېرے لا مطمئين نۀ دے او ګيله مند انداز كښې وائي چې.

دلته اوس هم څوك سترګه ور نشته دے  
دلته په داد مئين ړاندۀ اوسېږي

او چې مونږ د طاهر بونېري د روماني شاعرۍ مطالعه كوو نو په ځائے وئيلے شو چې.

په دې پورې غر كښې هاغه كور د چا دے  
خلق وائي ښاپېري په كښې اوسېږي

ځنې خلق د پيربابا سره د ډېر عقيدت په سبب وائي چې " د بونېر زمكه بختوره ده چې حضرت پيربابا عليه الرحمته په كښې په ابدي خوب اودۀ دے.

خو زۀ او زما غوندې نور ادب سره مينه، تعلق لرونكي وائي چې " د بونېر زمكه هله بختوره شوه چې د طاهر بونېري غوندې شاعر ئې اوزېږولو. چا چې د رومان او رنګينو نه ډكې شاعرۍ په مېنځ كښې داسې مقصدي او نمائنده شعرونه هم وئيلي چې نۀ يواځې د دغه وروڼو د "ثوابي نيت" ښكارونه كوي بلكې هغه خپله هم دې قربانۍ ته تيار دے. چې ځان د خدائے په نامه شهيد اوګڼي.

زۀ خپلو وروڼو د ثواب په نيت وژلے يمه  
ما هم شهيد كړو ځان د خدائے په رضا اودرېدمه

په دې مقام مونږ د دې څېړنې نه ځان ژغورو چې يوسف صفته شهيد خپلو كومو وروڼو، د كوم ثواب په نيت، ولې اووژلو؟ يا ئې د وژلو نيت كړے دے؟ حالانكې اشاره واضحه ده، اوپه دې هر څوك پوهېږي چې پښتون هر ځائے د دين مقدس په مباركه نامه وژلے شوے او تلا ترغې شوے دے.

دلته مونږ د طاهر بونېري شاعرۍ ته د اولسي ذهن په نظر ګورو. دې كښې به شك نۀ وي چې د جديدې شاعرۍ دغه زلمي شاعر دومره ښكلې، رنګينه او روماني شاعرۍ كښې د زلمو زړونو د جذباتو او ارمانونو سره سره د ژوند د مقصد غږونه هم كړي دي.

ژوند ښائسته دے او مينه د ژوند بنياد دے. او د طاهر شاعري ټوله مينه مينه ده. هغه مينه كوي د خپل محبوب سره، د ژوند سره، د ژوند د مقصد او مرام سره او د انسان او انسانيت سره. سره كۀ هر څو دغه ژوند ډېر لږ او مختصر دے او د حالاتو ناړامۍ او تيارې په دغه د مينې ډك او په مختصر ژوند قابضې دي. خو طاهر بونېرے ساډوبے كېږي نه او دغه شپې، تيارې هم د سحر يو زېرے بولي، وائي.

دلته خو شپه هم د سحر زېرے دے  
دلته خو ژوند لويه خاني ده ياره

خو دا د طاهر نشته ده چې هغه ئې خپل ځان ته هم وركوي او د سحر په طمع ئې هغې چاته هم وركوي چې په دې تيارو كښې ئې رڼا ته سترګې سپينې شولې. د طاهر دغه پورته شعر يو داسې طنز هم دے چې يواځې په "توكل" ژوند تېرونكو ته ئې اشاره ده.

دراصل دې مطلبي او غرضي ژوند كښې يا خو مينه د سره نشته او يا ئې تش نوم او مفهوم پاتې دے. او يا ژوند دومره مصروفه شوے دے چې د نن بنيادم سره مينې كولو ته پوټے وخت نشته. دې مشيني رنګ ژوند ته علامه اقبال هم اشاره كړې ده. او زمونږ د نن زلمے شاعر طاهر بونېرے هم وائي.

دلته خو هېڅوك مينه نۀ پېژني  
دلته به كوم يو سړے خپل كړي سړے

د طاهر بونېري د بې ساخته، ساده، سوچه او سپېځلې شاعرۍ د غزل په هر شعر او د نظم په هر بند په صفحو صفحوتجزيې ليكلے كېدے شي. خو كۀ د اختصار نه كار واخستے شي او خبرې يا ليك راټول شي او دې ته پام اوكړے شي چې د طاهر په شاعرۍ د بل كوم پښتون شاعر رنګ شته. يا هغۀ د چا شاعر د شاعرۍ نه څۀ تاثر اخستے دے؟ نو زما په خيال به جواب په "هو" كښې وي. مونږ وئيلے شو چې د طاهر په شاعرۍ چرته چرته د اولسي شاعرۍ رنګ ښكاري. او دغې رنګ ته مونږ د اولسي شاعر خاطر افريدي د شاعرۍ رنګ وئيلے شو.

وايه چې ستا همراز به څوك وي په كښې  
زۀ ستا په كلي كښې د چا نه ځار شم

او دې سره د محترم رحمت شاه سائل رنګ او تاثر هم څرګندېږي چې.

اے د طوبي په سيوري ناستو فرښتو اوګورئ  
د يار كوڅه كښې هم د يار نوم اخستے نۀ شمه

خو د دې مطلب دا نۀ دے چې د طاهر په شاعرۍ دې د نورو شاعرانو د شاعرۍ چاپ اولګولے شي. ځكه چې تاثر اخستل جدا شے دے او تقليد كول جدا رنګ لري.

اصل خبره دا ده چې ښاغلے طاهر ځانله جدا يو داسې طرز لري چې د خپلې منفردې شاعرۍ په سوب په ګڼې شاعرۍ كښې هم د هغۀ شاعري او د هغۀ اسلوب پېژندلے كېږي. او د دې وجه يا هنر دا دے چې د طاهر په شاعرۍ كښې كومه بې ساختګي، برجستګي او ساده والے دے، نو هغه ښاغلي طاهر ته منفرد حېثيت وركوي.

كۀ يو لور ته د دې زلمي روماني شاعر دغه رنګينه، روماني شاعري د زړۀ د رزا سېوا كوي. او د روماني تصور، تصويرونه ښائسته كوي، نو بل خوا د دۀ په شاعرۍ كښې ځائے په ځائے داسې داسې شعرونه هم شته چې اولس ته په كښې د بېدارۍ غږونه هم شوي دي. او ورته د خپلو حقونو ښودونه هم شوې ده. اولس ته د مرام او مقصد نعرې هم وهلے شوي دي. او ورسره ورسره د لمبه لبمه، كنډر كنډر وطن او خصوصاً د افغانستان په سوو تورو دېوالونو نوحې او ساندې هم وئيلے شوې دي.

او دې طاقتورو قوتونو ته ښكاره وئيلے شوي دي چې.

"كۀ ستاسو دغه خيال وي چې دغه ساده اولس به هم دغه شان د مكرو فرېب په سرابونو تېرباسو. نو دغه سوچ مو غلط دے ځكه چې.

درنګ ساعت له كور په كور جنګ دے باداره  
تۀ به هم منډې وهې چې خدائے رڼا كړي

او د دغه دهمكۍ نه پس ورته دا هم وائي چې " د طاغوتي قوتونو ټهېكدارانو، چې كۀ په مونږ مو څۀ شك وي نو ښكاره كوو چې مونږ د بارودو ترېخ لوګي راښكلي دي. خو د دې باوجود هم مونږ مينه كوو. مينه وېشو، ځكه چې مينه زمونږ فطرت دے او مينه زمونږ په رګونو كښې ګډه ده.

مونږ هره ساه كښې د بارودو تريخ لوګے راكاږو  
مونږ تل ارمان د ښائستونو، د فطرت كړے دے

او د فطرت د ښائستونو ارماني دغه شاعر چې د وخت د ټهېكدارانو نه زړۀ تنګے شي نو د بغاوت چغې اوكړي. او بيا د جذباتو په چپو كښې تر دې حد پورې لاړ شي چې په جار نعرې كړي.

زۀ په كعبه او بت خانه پورې زړۀ نۀ تړمه  
زما يقين دے چې د اور سوے په اور جوړېږي

يا دا چې.

ملګرو! مۀ ژاړئ كابل په اوښكو نۀ جوړېږي  
كابل ارام ته وارثان د پېغمبر نۀ پرېږدي

پورته ليكلي شوي وړومبي شعر كښې كۀ شاعر د يو جذباتي رنګ بغاوت كړے دے. نو دهغې وجه دا ده چې تش په دعاګانو نۀ كېږي. د اور سوي د پاره هم دارو يا مرهم په كار دے. يعني يو داسې عملي قدم اخستل پكار دي چې د تشو اوميدونو، اسرو په ځائے د تعمير بډې راكاږلے شي او د همت مټې اونغاړلے شي.

د دې پورته ذكر شوو شعرونو نه د دې روماني شاعر د باغي ذهن او باغي خيالاتو عكاسي كېږي. او دغه شان په جار د بغاوت غږونه كول. دې تنګ زړې معاشره كښې غټ جرم ګڼلے كېږي. او د يو باغي، خود سر كس د داسې جرم د پاره سزا د واكدارنو او ټهېكدارانو سره تړلې او تياره پرته ده. او زۀ چې د طاهر بونېري دې خودارۍ او داسې رښتيا وېنا ته ګورم نو دغه ويره په ځائے محسوسوم چې هسې نه د طاهر شاعري هم طاهر ته عذاب جوړ نۀ شي؟ ځكه چې طاهر بونېرے د خپل كلي او خپلې علاقې د خلقو سره هم څۀ رعايت نۀ كوي او په جار وائي چې.

د ايلم د بڼ نختر ئې رېزمرېز كړل  
څۀ كم عقل بونېري په كښې اوسېږي  
ړاندۀ پرېږده، سترګه ور هم دلته وائي  
مونږ به ټول شو بې پردې چې خدائے رڼا كړي

مطلب چې كوم ځائے د سترګورو، هوښيارو خلقو هم دغه حال وي چې د ايلم د نخترو د شين ښائسته بڼ او د تورو، سپورو، شاړو غرونو، د اوچو، خړو لمنو فرق نۀ شي كولے. او د خپل ضمير د سپينې رڼا نه ويرېږي. نو هلته د يو حساسه انسان په حېث به په ظاهر باندې د مايوسۍ چپې خامخا راځي. او بيا به د ايلم په څوكو اودرېږي او په اوچت غږ به وائي.

د ايلم په سر ولاړ دے څوك، او وائي  
ټول وطن كښې مايوسي ده او سپرلے دے

طاهر د دې شعر په وروستنۍ مصرعه كښې د وطن د سپرلي عمومي حقيقت هم واضح او ښكاره كوي. او د سركاري مېډيا، د حكمرانانو او رياكارو د چغو سورو او نعرو بېخي نفي كوي. او دروغژنو پروپېګنډه كوونكو غوندې طاهر هم د رڼا او سبا نه مايوسه نۀ دے. حوصله هم لري او د ژوند په حقيقت باور هم لري او د رڼا د حقيقي خالق نه طمع او اميد هم لري. ځكه خو وائي.

يوه ورځ به امن راشي جنګ به نۀ وي  
د نړۍ په منطقو كښې داسې ښكاري

يا دا چې.

اخر به هاغه ورځې هم راشي ګلابه ياره  
چې زما لاس به ستا د زلفو په كمڅو كښې ګرځي

د لاس ګرځېدل يا په زلفو، كمڅو كښې ګوتې وهلو فني اړخ ته زۀ هېڅ اشاره نۀ كوم او نۀ دغه فني خامي (كۀ خامي وي) په ګوته كوم. دلته زما مطلب د هغۀ د اميد او طمعې نه دے. چې همت او حوصله لرونكي خلق دې ئې په لټون او جهد مسلسل سر وي.

ښاغلي طاهر بونيري په خوږه، پسته شاعرۍ كښې ځائے په ځائے د طنز د تېرو غشو په دې معاشره داسې سخت او رسا ګزارونه كړي چې كۀ ټول خلق ړاندۀ او د رڼا نه ويرېدونكي نۀ وي نو داسې درد به ضرور محسوس كړي كوم چې د رڼا دښمنانو د علم، امن، سكون او قرارۍ په رګونو كښې خور كړے دے.

طاهر بونېرے په عام او عملي ژوند كښې هم يو ساده زلمے دے. او لكه د نورو ساده كليوالو خلقو سره عام او ساده خواهشونه، ارمانونه لري. خلق د نن معاشره كښې د دولت، حشمت، امارت او عمارتونو هوس لري او د حرص، لالچ په صحراګانو كښې د زور جواهرو په لټون پسې منډې وهي. خو د ايلم په لمن كښې لوے شوے دغه روماني شاعر د زر و دولت په ځائے څۀ عجيبه ارمان كوي.

درېغه چې شپونكي د تورو غرونو وے  
پښو كښې به مو يو بل له ازغي كاتۀ  
بيا دې د راتلو وعده پوره نۀ كړه  
بيا مې هغه پولې اؤ پټي كاتۀ

په دې تېز رفتار او اليكټرانك دور كښې داسې رنګ شعرونو ليكونكو او د داسې زوړ وخت پسې ارمان كوونكو ته يقيناً ساده او لېونيان وئيلے كېږي. خو كۀ څوك د فطرت، دحسن، ښكلا او رنګينو نه خبر وي. او د مشيني ښاريو د ګهېنټو، منټونو او سېكنډونو د قېد نه د ازادۍ په خوند خبر او پوهه وي. نو هم هغه زړونه لرونكي به د فطرت د دې ښكلا قائل وي. او د دا رنګ شعرونو نه به هغه لطف او خوند اخستلے شي چې په مشيني توګه سازه شوې موسيقۍ كښې ئې نۀ شي موندلے.

طاهر بونېري ته د پښتنو كليوالو پېغلو بې وسه، بې اسرې، بې ژبې او بې اختياره ژوند او د هغوي د ارمانونو، ارزوګانو، د رسمونو، رواجونو په چړو د قتلېدو زښت احساس دے. يوه پېغله چې د غربت په شلېدلو جامو كښې د خپل حسن او ځوانۍ سره د خپل سپرلي سپرلي عمر او وجود نۀ شي راپټولے او د لرګو، وښو د پاره لور، پړے په لاس غر ته روانه وي. نو كۀ هر څو هغې د خپلې حيا او فطري پښتني شرم په زور خپل جذبات رانيولي وي خو تر كومه..؟ اخر تر كومه هغه په دغه لمبه لمبه جذباتو قابو اوساتي؟ نو هغه به په غر كښې د ونو د بڼ دننه ټپې اوكړي. او هم دغه كېفيت طاهر بونېرے په خپل يو شعر كښې رانغاړي اووائي.

څانګه بيا ټپې كوي، واښۀ به رېبي  
خوشے غر دے، ناچاري ده او سپرلے دے

دې سره بونېري د هغې ساده او سپېځلې پېغلې په ساده توب هم ژړا كړې ده. او په دې لانديني شعر كښې ئې د هغې د ژوند ټوله دردناكه قيصه بيان كړې ده. او د هغې د ارمانونو د قتلان ئې مكمله نقشه راښكلې ده شعر دا دے.

حجره كښې د جرګې د فيصلې نه خبر نۀ وه  
خندل به ئې په شا به اوړېده قلاره نۀ وه

خو دا د يوې بې وسه او بې زبانه كليوالې پېغلې د ارمانونو، ارزوګانو او د هغې د ژوند د فيصلې وير او ژړا وه. ګورو چې د طاهر بونېري په خپل زړۀ څۀ تېرېږي. او د هغۀ خپل جذبات او احساسات څۀ دي.

طاهر بيا سپوږمۍ ته ګوري خفه ناست دے  
نيمه شپه ده، تنهايي ده او سپرلے دے

يا دا چې.

زړۀ مې ډوبېږي خو د زړۀ د راسپړلو څوك دي  
تۀ رانه لرې يې او نور د حال وئيلو څوك دي

يو ځل به بيا اووايم چې د غرسنۍ ساده پېغلې او د رنګينو د ښائستونو لېواله د دې زلمي شاعر جذبات، احساسات او ارمانونه يو رنګ دي. خو فرق په كښې دومره دے چې هغه پېغله ئې د غرونو په څوكو د وښو، رودلو په دوران كښې په ټپه كښې اظهار كوي او دغه شاعر ئې د خپل شعر په ژبه وائي. د هغې پېغلې ارماني غږ يواځې دغه حساسه شاعر اوري. او د دې زلمي د شعرونو نه ډېر خلق خبرېږي.

په سياست د نۀ پوهېدلو او سياسي علم نه انكاري دغه زلمے شاعر چې كله "په سياست باندې زۀ نۀ پوهېږم" نظم اوليكي. نو د فرېبكارو، تورمخو سياستدانانو د رويو او د حكمرانانو بې حسي په خوږه، پسته خود خنجر د څوكې نه هم په تېزه ژبه دغه حال داسې بيان كړي چې احساس لرونكي په دې ښۀ پوهه شي چې دغه د سياست نه نابلده شاعر د سياست د ټولو چلونو، فرېبونو او مكرونو نه ډېر او په هر اړخ خبر او پوهه دے. هم دغسې د مُلا او مذهب په نوم كاروباري او شعبده باز قسم ټهېكدارانو مخالفت ځكه كوي چې وائي.

خدايه په مينه دې چا پوهه نۀ كړو  
خو عذابونه دې مُليان يادوي

شايد ذكر شوي ټهېكداران پرې د كفر فتوې لګولو كښې څۀ تحمل هم اونۀ كړي. خو هر كله چې د هغۀ دغه نظمونه لكه "اے د امن پېغمبره" او "اعتراف" اولولي نو د كلك مسلمان باور به ئې ورباندې راشي. او بيا به د داسې رنګ فتوې نه ضرور ډډه اوكړي. چې د "اعتراف" نظم اخري دوه مصرعې د طاهر بونېري د پخې عقيدې مظهر دے.

چې په عرش كښې پاس اوسېږي  
او په ټولو زورور دے

لنډه دا چې د مينې، محبت، خلوص او د امن، سكون او قلاري په لټون سر دغه روماني شاعر لكه څومره چې د ژوند په عامو خبرو كښې ساده والے او پوستوالے لري. نو هومره بلكې د هغې نه زيات هغه په خپله شاعرۍ كښې دغه خوږوالے او شيريني وېشي. او هم دغه خصلتونه لري. دا د دې ښكاره ثبوت جوړېږي چې د دې سپين زړي زلمي څۀ چې په زړۀ وي نو هم هغه ئې په ژبه وي. او هم هغه څۀ ئې په شعرونو كښې محسوسېږي. هو، مونږ د دې شاعر د مينې، خلوص او صداقت د پاره دعا كوو چې د هغۀ په شاعرۍ كښې دې دغه مينه، خلوص او ساده والے تل قائم و دائم وي. او د سپېرو سترګو د نظر نه دې په امان وي. امين

طاهرؔ افريدي. كراچۍ

**5/4/2004**نېټه:

**خپلې خبرې**

زما په خيال په دې مجموعه زما د څۀ ليكلو ضرورت نۀ وو. ځكه چې كومه ماته ګوډه شاعري ما كولے شوه هغه سره د درنو مشرانو د ليكونو ستاسو په وړاندې موجوده ده. البته زۀ ګڼم چې زما د پاره د وضاحت په توګه يو څو خبرې ضروري دي. اول دا چې په وړومبي چاپ كښې هم ما د هر غزل، نظم وغېره سره د دغه شعرونو د تخليق نېټه ليكلې وه. خو زما د مجموعې كمپوزر زما ملګرے هم وو او زورور هم وو ـ نو زما د وينا باوجود يې زما مرضي اونۀ كړه. حالانكه زۀ په دې عقيده يم چې د ليك سره چې د تخليق نېټه هم موجود وي. نو د كتاب ترتيب كه هر څنګه وي. لوستونكے ترې د ليكوال د تخليقي سفر جاج په ښۀ طريقه اخستے شي. اوس به شائد دغه نيمګړتيا پوره شي.

دوئمه دا چې اوس عموماً دا يو رواج جوړ شوے دے چې بغېر د څۀ تبصرې او ديباچې شعري مجموعې چاپ كېږي خو زۀ د دې قائل نۀ يم. زما په خيال چې كومو ليكوالو زما په شاعرۍ ليكل كړي دي. دغه ټول ليكونه كۀ زۀ په دې مجموعه كښې نۀ شم شاملولے خو كوم چې پكښې شامل شي دا به هم زما د پاره د اعزاز خبره وي. چې هم د دغو درنو مشرانو او ملګريو ليكونه او تنقيدي راے به زما رهنمائي كوي. زۀ د پروفېسر رب نواز مائل، رحمت شاه سائل، اسماعيل ګوهر، طاهر اپريدي اؤ رياض تسنيم مننه كوم چې زما د شاعرۍ كره كتنه ئې وكړه. په دې موقعه د پروفېسر محمد اسلام ارماني نه عفوه غواړم چې د هغوي مختصر خو ډېر خوندور اؤ جامع ليك زمانه بې دركه شوے دے او د ډېر لټون باوجود مې هم پېدا نۀ كړے شو. د سائل صېب نه هم معذرت غواړم چې د هغوي ليك د وړومبي چاپ نه پاتې شوے وو او لا تر اوسه پورې زما سره ناچاپه پروت وو.صورت حال دا وو چې پۀ دغه ورځو کښې زما دَ کلي يو ملګرے چې پۀ دغه ورځو کښې دَ ډېر سخت اذيت سره مخ وو ـ دَ کمپوزينګ پۀ دوران کښې ئې راته کراچۍ ته فون وکړو چې هم نن کلي ته راروان شه ګنې زۀ نور دَ ژوند نه نا اُميده يم ـ اؤ ماهم پۀ دغه ورځ دَ کلي ټکټ واخستو ـ پۀ کلي کښې تر يوې مياشتې پورې وځنډېدم ـ پۀ دې دوران کښې چې به زما پۀ مجموعه چا خپل ليک کراچۍ ته زما پۀ نوم ولېږلو ـ نو ملګريو جمخاد اؤ ننګيال يوسفزي به سمدستي ماته کلي ته راولېږل ـ هم پۀ دې صورت حال کښې زما نه دَ تبصرو مواد ګډوډ شو ـ د هغه نورو ګڼ شمېر ملګرو هم ډېر ډېر شكر ګزار يم چې زما په مجموعه ليكلي مضامين يې په مختلفو مجلو كښې چاپ شوي دي خو د ضخامت له ويرې مې پۀ دې مجموعه كښې شامل نۀ كړے شو. كه ژوند وو په كتابي صورت كښې به جدا چاپ شي.

ما دَ **2004**ء نه پس بيخي د نشت برابر شاعري كړې ده. خو په دې مجموعه كښې ځنې پخواني او ځينې دَ **2004**ء نه پس ليكل شوي شاعري د ملګريو په ډېره غوښتنه شاملوم. د ملګري حنيف قېس ډېر شكر ګزار يم چې د دې مجموعې د پروف كار ئې په خپله ذمه واخستو. او د ګران لقمان حكيم صېب هم مننه چې په ډېره مينه يې د دې مجموعې كمپوزنګ وكړو.

پۀ ډېر احترام

طاهر بونېرے، پاچا كلے،بونېر

**13** اكتوبر **2012**ء

⭘

زېرے څوک د سحر راوړى، پۀ افغان خو توره شپه ده  
د زخمى زخمى مشرق د عظمتونو دې خدائے مل شى

اوس يې پېغلې د تمبو پۀ شا ژړيږى چې ماښام شى  
د کابل د مازيګر اؤ ماښامونو دې خدائے مل شى

.....🞸🞸🞸.....

⭘

لکه منزل ته چې څوک ستړے مسافر نۀ پرېږدى  
مونږ لېونى څوک پۀ کوڅو کښې د دلبر نۀ پرېږدى

ماوې چې زۀ به ددې دهر ټول رازونه فاش کړم  
پۀ غلامې وژنى خلق ماددارپۀ سرنۀ پرېږدى

زړګيه! بس نور به د زړۀ خبرى زړۀ کښې ساتو  
نلکې خورې شوې څوک پۀ کلى کښې ګودر نۀ پرېږدى

اوس خو ناؔزى اؤ شورؔوى ازم اقرار وکړو چې  
د کليسا خدايان د سر دپاسه سر نۀ پرېږدى

ملګريو! مۀ ژاړئ کابل پۀ اوښکو نۀ جوړېږى  
کابل ارام ته وارثان دپېغمبر نۀ پرېږدى

دلته بنګلو کښې بنګله والو سرۀ ګلاب کرلي  
زمونږ پۀ غرونو کښې غوړاڅکي اؤ نختر نۀ پرېږدي  
  
دريغه چې مخ تۀ چا آئين دَ هغوي هم اُونيوے  
څوک چې بمونه جوړوي مونږ ته خنجر نۀ پرېږدي

طاهره! نن کۀ ځانله ځانله دى سبا به يو شى  
زما زلمى پۀ خپله خاوره سکندر نۀ پرېږدى

.....🞸🞸🞸.....

**11** ستمبر **1991** ء کراچى پۀ شکريه د"جرس غزل نمبر" دپير محم کاکړ اؤقلندر مومند پۀ نوم منعقد شوى سيمينار کښې پۀ عطا شاد ميموريل هال کوئټه کښې پۀ **23** ، اکتوبر**1991** ء واورؤ لے شو.

.....🞸🞸🞸.....

⭘

ماوې چې مينه اُور دے، خو هغه قلاره نۀ وه  
مړې سترګې، موسکۍ شونډې، ميخوره قلاره نۀ وه

ټول خلق ترې خبر وو، ټولې سترګې ورپسې وې  
بيا هم پۀ لاره ړنګه بنګه تله، قلاره نۀ وه

ملګريو! د سالارنه لار غلطه، منزل ورک وۀ  
پۀ مونږ خو پۀ سفر کښې يوه شپه قلاره نۀ وه

حجره کښې د جرګې د فېصلې نه خبرنۀ وه  
خندل به يې پۀ شابه اَوړېده قلاره نۀ وه

يوسفؑ هم يو غلام وۀ، جينکو يؤ بل ته ووې  
څۀ زور وۀ اؤ څۀ زر، څۀ زلېخهؔ قلاره نۀ وه

ماوې ما به مئين کړې، ما به سوے لوغړن کړې  
هغې ته هسې ټوقه ښکارېده، قلاره نۀ وه

ارمان، چې نن يې کوم يو ديدن ياد کړمه طاهره!  
بېخى رانه ولاړه ځارېده، قلاره نۀ وه

.....🞸🞸🞸....

**19** اګست **2002** کراچى

يو شعر

درست مازيګر ورته لۀ ورايه پۀ کتلو تېر کړم  
چې دشولګرې پۀ نرۍ پوله هغه تېريږى

.....🞸🞸🞸.....

⭘

پۀ کوم ګودر، پۀ کوم سنګر باندې بيا ودرېددمه  
د چا د ياد څلى ته لاس پۀ دعا ودرېدمه

داسې غمونه مې پټ خورى چې دوئيلو نۀ دى  
پۀ داسې حال شوم چې بېخى وار خطا ودرېدمه

ستا د وجود خوشبو د کوم ښکلى نه وغواړمه  
پۀ ډک بازار کښې فکر يوړم، تنها ودرېدمه

زۀ خپلو وروڼو د ثواب پۀ نيت وژلے يمه  
ما هم شهيد کړو ځان د خدائے پۀ رضا ودرېدمه

هلته به څوک کوى همزولو ته زما خبرې  
ستا د وطن پۀ طرف ګورم اشنا ودرېدمه

چې پۀ يارانو جمود خور شو پۀ تيارو کښې ورک شو  
زۀ دَ رڼا پۀ لټون لاړم جُدا ودرېدمه

طاهره داسې دې چيچلې ئم يادونو بېګا  
كله به ناسته وم او كله به بيا ودرېدمه

.....🞸🞸🞸....

**22** اپريل **2003** کراچى

⭘

پۀ هاغه وخت پسې مې نن داسې مروړل لاسونه  
هغه چې مونږه به يو بل له ښکلول لاسونه

د بيټ نيکۀ نمسى د چادلاسه نۀ ورکېدل  
ولې يو ورور چې به بل ورور له پرېکول لاسونه؟

تا خو وئيل زۀ دنجوم پۀ حساب نۀ پوهېږم  
زۀ چې ودۀ ومه، نو چا راله کتل لاسونه

وايه! چې اوس درته هغه وخت هم يادېږى کۀ نۀ  
چې پۀ وړومبى ځل مو يو بل له ورکول لاسونه

هغه هم وخت وۀ چې به ناست وو تر سحره پورې  
لاسونه ستا به مې ګڼل لکه چې خپل لاسونه

طاهره! تا ته به مې داغزل نيمګړے ښکارى  
خو زۀ مجبورؤم، هم مې زړۀ هم رپېدل لاسونه

.....🞸🞸🞸....

**29** اپريل **1995 ء (**بټګرام بازار هزاره**)**

(باچا خان قاصر ته نذر)

شمعې! مړه شه بيا کۀ مرې چې خدائے رڼا کړى  
خو بلېږه تر هغې چې خدائے رڼا کړى

تۀ پرچار د تورو شپو، تورو تيارو کړه  
زۀ باور لرم پۀ دې چې خدائے رڼا کړى

وارخطا يم ډاډ ګېرنه درنه غواړم  
ياره اوس به رانه ځې چې خدائے رڼا کړى

ضمير څۀ چې دفطرت خلاف روان يو  
څۀ امکان دے بيا د دې چې خدائے رڼا کړى

د زړۀ څړيکې اؤ تڼاکې به درښايم  
خوارمان دے تورې شپې چې خدائے رڼا کړى

ړاندۀ پرېږده سترګه ورهم دلته وائي  
مونږ به ټول شو بې پردې چې خدائے رڼا کړى

زۀ کۀ نۀ ؤم پۀ دې کلى کښې ملګريو!  
بلوئ د ژوند ډيوې چې خدائے رڼا کړى

بيزوګرې! اے دبل وطن کونترې!  
ما به هلته کښې بوځې چې خدائے رڼاکړى

درنګ ساعت له کور پۀ کور جنګ دے باداره!  
تۀ به هم منډې وهې چې خدائے رڼا کړى

پښتو وايه، پښتومينه ده طاهره!  
دومره ناز به مې اوړې چې خدائے رڼا کړى

.....🞸🞸🞸...

**23** ستمبر **2000**ء بيشوڼۍکلے

) پۀ دوئم پښتو عالمي کانفرنس نشتر هال کښې واورولے شو(.

⭘

روايات اؤ رواجونه، دا هر څۀ پۀ سيند لاهو کړه  
ځۀ! چې دواړه مينه وکړو ماهم تۀ پۀ سيند لاهو کړه

تۀ هم ښه پۀ ما پوهېږې، زۀ هم ښۀ پۀ تا پوهېږم  
د مئين سړى څۀ حال وى، مئين زړۀ پۀ سيند لاهوکړه

هسې هم خلق خبر شو، هسې هم دواړه بدنام شو  
اوس مې ښۀ پۀ ديدن موړ کړه اوس مې ښۀ پۀ سيند لاهوکړه

.....🞸🞸🞸...

نومبر **1992**ء کراچۍ

⭘

شېرينې! ستانه بغېر نشته هيڅ مزه د سپرلى  
لکه د اور راباندې تېره شوه موده د سپرلى

زما د زړۀ پۀ ګورستان کښې ستا دمينې څلے  
لکه ډولۍ دښاپېرو، لکه غنچه د سپرلى

څومره هوښيار شو نن د مينې اؤ ښائست لېونى  
اوس خو تصوير اخلى مئين تش پۀ کېمره د سپرلى

مونږه د هرې زمانې دَ ابرههؔ لۀ سوخته  
وايو، کعبه څۀ چې غوټۍ پۀ اور سېزه دسپرلى

کله نه کله مې ستا ياد داسى روښانه کړى روح  
لکه ګلاب، لکه نمېر، لکه وږمه د سپرلى

زمونږ واړۀ هم اوس سپوږمۍ کندې کپرې ګڼى  
طاهره! څۀ دى؟ څۀ نه جوړه کړو نغمه د سپرلى

.....🞸🞸🞸...

**8** ستمبر **1992**ء کهوړ ـ پنډيګهېب

⭘

لکه شمع پۀ شيشو کښې داسې ښکارى  
پېغلتوب يې پۀ جامو کښې داسې ښکارى

لکه سمه لېونۍ د غرۀ هوسۍ وى  
پۀ همزولو جينکو کښې داسې ښکارى

يوه ورځ به امن راشى جنګ به نۀ وى  
د نړۍ پۀ منطقو کښې داسې ښکارى

پۀ پنجرو کښې شوې بندى وړې کونترې  
د طوطيانو پۀ نغمو کښې داسې ښکارى

بيا غصه شه، بيا طاؔهر نه ځان خفه کړه  
چې سرخى دې اننګو کښې داسې ښکارى

.....🞸🞸🞸...

**18** اګست **2000** ء خواجه آباد مينګوره

پۀ شکريه دپاکستان ټيلى ويژن کوئټه

⭘

ملګريو! ژوند هم تېرول غواړى  
د زهرو ګوټ دے ولې څکل غواړى

مينې پۀ زړونو کښې کرل غواړى  
د ژوند قدرونه بدلول غواړى  
  
پۀ دهري سپورې فلسفې بند کړئ  
مُلا پۀ مېو لمبول غواړي

تش محلونه ړنګول نۀ دى  
نوې دنيا به جوړول غواړى

پښتون نن هم هغه پښتون دے خو  
يؤ دَ شېرشاؔه غوندې اتل غواړي

خان به خالى حجره کښې څۀ وکړى؟  
خو خوار، غريب ترېنه شړل غواړى

طاهره! نن مجنون بدل ښکارى  
هم ابادى او هم ځنګل غواړى

.....🞸🞸🞸...

**25** جولائى **2000** ء بيشوڼۍ کلے

.....🞸🞸🞸...

⭘

څۀ رنګينى، څۀ زندګى ده ياره  
د سوال خندا، د سوال يارى ده ياره

پرېږده، د چا چا به خاطر کوى څوک  
پرېږده، يو څو ورځې ځوانى ده ياره

د اسمانونو انصاف دار خاموشه  
اؤ پۀ دنيا کښې کافرى ده ياره

مړۀ راکتل اؤ بېرته مخ اړول  
پۀ تا کښې څومره فنکارى ده ياره

دلته خو شپه هم د سحر زېرے دے  
دلته خو ژوند لويه خانى ده ياره

هره خندا دې د عدن باغونه  
هره ادا دې شاعرى ده ياره

د اختر شپه وه اؤ طاهر وئيل چې  
راشه اخر مسلمانى ده ياره

.....🞸🞸🞸...

**8**،مارچ **1994** ء پټهان کالونى کراچى

پۀ شکريه د پاکستان ټيلى ويژن کوئټه

⭘

ستا نه د راتلو هغه وعدې نيمګړې پاتې شوې  
بيا د تصور ټولې خاکې نيمګړې پاتې شوې

څومره د خپل کلى د رسمونو پۀ ګرفت کښې يو  
څومره ديدنونه اؤ ګيلې نيمګړې پاتې شوې

هسې مې پۀ مخکښې وار خطا شوه کورته وزغاښته  
هسې ترې د غولى دروازې نيمګړې پاتې شوې

.....🞸🞸🞸...

**21** دسمبر **1991** ء ميان والى کالونى کراچى

⭘

ښائستونه دى، ځوانى ده اؤ سپرلے دے  
سم قيامت دے، جدائى ده اؤ سپرلے دے

څانګه بيا ټپې کوى، واښۀ به رېبى  
خوشے غر دے، ناچارى ده اؤ سپرلے دے

ډېر زاړۀ زاړۀ زخمونه مې تازه شول  
نوے کال دے، خوشحالى ده اؤ سپرلے دے

د ايلم پۀ سر ولاړ دے څوک اؤ وائى  
ټول وطن کښې مايوسى ده اؤ سپرلے دے

يو ستا هجر لېونے اؤ سپېلنے کړم  
نور قلاره قلارى ده اؤ سپرلے دے

طاهر بيا سپوږمۍ ته ګورى خفه ناست دے  
نيمه شپه ده، تنهائى ده اؤ سپرلے دے

.....🞸🞸🞸...

**17 مارچ 1996 ء ( ليګاڼۍ ـ بونېر )**

**)**پۀ ودوديه هال مينګوره کښې دچچا کريم بخش ايوارډ پۀ يوه دستوره کښې پۀ 25 جولائى 1996 ء اوئيلے شو**(** ـ

⭘

جانانه مينه کښې مې کومه بې لوظى کړې ده  
ستا پۀ خاطر مې ستا دغم سره يارى کړې ده

پۀ غوڅه ژبه چاؤ دو شونډو دومره هم پوره وه  
د وخت خزان ته مو ټپه د پسرلى کړې ده

ستا دې پۀ خپل حسن قسم وى چې رښتيا ووايه  
لکه زما پۀ شان دې چا ترجمانى کړى ده

د مينې لار اسانه نۀ ده ، پۀ دې لاره باندې  
څوک پۀ دار شوى چا پۀ خپله خود کشى کړې ده

زما پۀ زړۀ راورېدلى ستا خواږۀ يادونه  
کۀ چا د ګل کۀ چا خبره دازغى کړې ده

طاهره ياره! دومره تاب وۀ کوم سړى کښې پاتې  
د مرګ پۀ خلۀ کښې مو د ژوند سره سيالى کړې ده

.....🞸🞸🞸...

**14** اکتوبر **1991** ء طارق روډ کراچۍ

⭘

نۀ بيا د ځان اؤ نۀ د بل کړى سړے  
طاهره! مينه خو پاګل کړى سړے

تا ته به هم يادېږى تېر وختونه  
خو زمانه څومره بدل کړى سړے

دلته خو هيڅوک مينه نۀ پېژنى  
دلته به کوم يو سړے خپل کړى سړے

دا ښکلى دومره سينګار څله کوى  
هسې پۀ زړۀ کښې ځان ته غل کړى سړے

طاهره! ځار لۀ هغو مړاؤ سترګو  
چې لوغړن سوے غزل کړى سړے

.....🞸🞸🞸...

**13** اکتوبر **1994** ء بيشوڼۍ کلے

په شکريه د" جرس کراچى"

⭘

ستا د حسن تذکرې چې چرته وکړم بيا خفه يم  
خوزما دتنهايۍ پۀ دې داستان هم تۀ پوهېږې

نن هغه خبرې پرېږده، نن څۀ نوې قيصه وکړه  
خلق وائي چې پۀ مينه، پۀ رومان هم تۀ پوهېږې

.....🞸🞸🞸...

**28** اګست **2002** ء کراچى

يو شعر

اشنا پۀ کومه ورځ پۀ کومه شپه چې درته ياد شم  
بس سترګې پټوه، خوب کښې راځه چې درته يادشم

.....🞸🞸🞸...

⭘

ستا د وعدو پۀ ميرو سر شم نو غزل وليکم  
تۀ مې راياد شې تا له درشم نو غزل وليکم

زۀ چې بې حسه شم ، باغى شم نو بارود ايجاد کړم  
چې سخنورشم، نغمه ګر شم نو غزل وليکم

خلق لۀ خدايه ګيله من شى نو شکوه وليکى  
زۀ چې لۀ ياره مرور شم نو غزل وليکم

مشينى ښار، پيکه ماحول اؤ د فېکټريو پۀ شور کښې  
چې لېونے اوتر اوتر شم نو غزل وليکم

لوظونه ستا دسائبريا دجېلونو نه يخ  
زۀ چې اور واخلم پېښور شم نو غزل وليکم

هغه چې مونږ به پکښې يو بل ته کتل طاهره!  
اوس چې هغو کوڅو له ورشم نوغزل وليکم

.....🞸🞸🞸...

**يکم اکتوبر 1992ء جناح روډ کراچى**

⭘

کۀ هر څومره پۀ لرې وطنونو کښې اوسېږو  
مونږ يو بل ته نزدې د يو بل زړونو کښې اوسېږو

مونږ خدائے خبر د څۀ، څۀ حادثو نه راتېر شوى  
اؤ نور به لا پۀ څومره عذابونو کښې اوسېږو

وښکليه کور کښې وايه دسادين غنم غوبل کړئى  
چې زۀ اؤ تۀ د شپې پۀ درمندونو کښې اوسېږو

اے درېغه چې مو دومره فاصلې ترمېنځه نۀ وے  
دا څۀ پۀ بې ارزۍ، پۀ ارمانونو کښې اوسېږو

زمونږ د بازارونو، د ښارونو مينه نۀ زده  
ساده ساده مئين يو اؤ پۀ غرونو کښې اوسېږو

طاهره! يار وئيل چې دومره مۀ لېونے کېږه  
پښتو ده اؤ پۀ ډېرو بندېزونو کښې اوسېږو

.....🞸🞸🞸...

**14** اکتوبر **1993** رمپا پلازه کراچى په شکريه د"جرس" کراچى ـ

⭘

ځار شمه، ځار شمه جانانه ځار شم  
ستا د فکرونو لۀ دنيا نه ځارشم

وايه! چې ستا همراز به څوک وى پکښې  
زۀ ستا پۀ کلى کښې لۀ چا نه ځار شم

هغوى ته هم پېغلو سوالونه کړى  
د لاؔت، مناؔت اؤ لۀ عزؔا نه ځار شم

پۀ مړاؤو سترګو کښې غصه اؤ خمار  
د خپل قاتل اؤ مسيحا نه ځار شم

څۀ په قدم قدم توبې اوباسې  
خو ما پۀ دار کړه، پۀ ما ګرانه ځارشم

طاؔهر ته دومره قدرې ووايه چې  
ستا د ريښې ريښې ګرېوانه ځارشم

.....🞸🞸🞸...

**10 فرورى 1991 کراچى**

**د"جرس" پۀ يوۀ غنډه کښې تنقيد ته وړاندې شو**

⭘

پۀ کوڅه کښې قدم ورو کړى اؤ بيا لاړ شى  
زړۀ مې وريت پۀ سرو لمبو کړى اؤبيا لاړشى

خدائے زده څومره ډېر ساده ورته ښکارېږم  
پۀ خلۀ ذکر د راتلو کړى اؤ بيا لاړشى

دغه څوک دے چې د شپې مې خوب کښې راشى  
تور غمونه راپېرزو کړى اؤ بيا لاړ شى

ښکليه! څله پۀ ځوانۍ دومره غره يې  
حسن رنګ پۀ بدلېدو کړى اؤ بيا لاړ شى

هم صفت د کليوال مازيګرى کړى  
هم کار ختم د پټو کړى اؤ بيا لاړ شى

طاؔهر کله پۀ جومات کښې خدائے ياد کړے  
 دے خو ذکر د پيالو کړى اؤ بيا لاړ شى

.....🞸🞸🞸...

**22 ستمبر 1992 ء کراچى**

**دکراچى لويه ادبى ټولنه پۀ يوه غونډه کښې تنقيد ته وړاندې شو ـ**

⭘

زۀ چرته نوے فکر ګورم نوے ژوند لټؤم  
 دلته خو ټول خلق پۀ يؤ کوهى اوبو کښې ګرځى

اخر به هاغه ورځې هم راشى ګلابه ياره!  
چې زما لاس به ستا د زلفو پۀ کمڅو کښې ګرځى

.....🞸🞸🞸...

**24 اپريل 2003 ء کراچى**

يو شعر

نن ماته هم پۀ کلى کښې هغه خبره وشوه  
چې دلته چا پۀ نيمه شپه خندل پۀ هغه لاره

.....🞸🞸🞸...

⭘

زړۀ مې ډوبېږى خو د زړۀ د راسپړدلو څوک دى  
تۀ رانه لرې ئې اؤ نور د حال وئيلو څوک دى  
خلق د خوند د پاره اورى د دړدونو قيصې  
ساده اشنا! پۀ ما اؤ تا د دړدېدلو څوک دى  
د زړۀ پۀ کور کښې مې ساتلى بتان مات کړۀ راشه!  
اوس راته وايه چې پۀ زړۀ کښې د ساتلو څوک دى  
پښتنې جونه به پۀ خپله اوس سرتورې ګرځى  
پښتانۀ چرته دى؟ د مخ د پټولو څوک دى؟  
بيا د اختر مبارکى ځان ته پۀ خپله ليکم  
بيا مې راياد شو چې زما د يادولو څوک دى  
تاسو ماضى اؤ دربارى تاريخ نور هم بربنډ کړئ  
خو زۀ يو سوچ کؤم چې نن د حق ليکلو څوک دى  
لېونۍ خور اوربل راټول کړو، پۀ بلۍ کوزه شوه  
وئيل يې دلته چاته پورته د کتلو څوک دى  
طاهره مونږ هم لېوني يو چې شعرونه وايو  
خلق په ځان دي، د شعرونو اوريدلو څوك دي

.....🞸🞸🞸...

**17 اګست 2002 ء کراچى**

**پۀ 11 دسمبر 2003 دپېښور ټيلى ويژن پۀ يو مشاعره کښې اوئيلے شو.**

⭘

تصور چې دهغې مې زړۀ ته راشى  
د ژوند ښکلې ورځې شپې مې زړۀ ته راشى

لۀ يؤ بل نه چې به ورک شو پۀ يو بل کښې  
خدائے زده کومې زمانې مې زړۀ ته راشى

د دې کلى د زلمو ژوند ته چې ګورم  
 د دې دور الميې مې زړۀ ته راشى

تۀ چې کله هم خفه ئې نو څۀ چل دے  
نا معلومه وسوسې مې زړۀ ته راشى

زۀ دې بيا هم تږے پاتې د ديدن شم  
خو ارمان چې څو لحظې مې زړۀ ته راشى

د طاؔهر غزل چې اورم زړۀ مې رپى  
د هغۀ سره وعدې مې زړۀ ته راشى

.....🞸🞸🞸...

**23 اکتوبر 2002 ء کراچى**

⭘

منم چې تا ته به د ټول کلى پېغور جوړېږى  
 خو د رواج پۀ بغاوت د مينې کور جوړېږى

زۀ پۀ کعبه اؤ بت خانه پورې زړۀ نۀ تړمه  
زما يقين دے ، چې د اُور سوے پۀ اُور جوړيږى

.....🞸🞸🞸...

**15 ستمبر 1991 ء کراچى**

يو شعر

طاؔهره ! زېرے ئې د يار يو ځلې هم رانۀ وړو  
تش ژړېدو له مو راځى دا ستمګر مازيګر

⭘

انتظار او شوګيرې راپورې خاندى  
ستا لوظونه اؤ وعدې راپورې خاندى

تنهايۍ کښې دې عکسونو ته ژړېږم  
دېوالونه د کوټې راپورې خاندى

چې پۀ څۀ تاله ترغه اؤ داسې شاړ شو  
ګودرونه، ګل درې راپورې خاندى

خپل بچى مو خپله ژبه لوستے نۀ شى  
اولسونه، پرګنې راپورې خاندى

چې پۀ غم کښې د روزګار سحر راوځو  
د دې ښار لارې کوڅې راپورې خاندى

زۀ طاؔهر د يو سحر پۀ انتظار يم  
 ماته ګورى تورې شپې، راپورې خاندى

.....🞸🞸🞸...

**14 اپريل 1993 ء ايم، اے جناح روډ کراچى**

⭘

پۀ ما خفه شو، کۀ خپل ځان يادوى  
نن مې پۀ سرو سترګو جانان يادوى

چاته مې بد، چاته مې ښۀ وائى خو  
 اورم چې ما هم هغه شان يادوى

څۀ نا غرضه اؤ پټ مخ تېره شوه  
خو هر قدم يې تېر دوران يادوى

خدايه! چې بيا مې کوم ښۀ کار کړے دے؟  
دا چې مې بد د ښار مفتيان يادوى  
  
ځۀ چې دَ پاره ځان خاورې کړو  
چې پس له مرګه مو جهان يادوي  
  
دغه سړے به انقلاب راولي  
خاورې، ايرې، پېغلې ځوانان يادوي

پۀ غړمبېدلو سپو به اوړى، ګوره  
دلته چې څوک حق د انسان يادوى

لۀ خندا شنه شين خالۍ نۀ وينى شېخ  
لګيا دے بيا حورې، غلمان يادوى  
  
ماله ترې بوئي دَ وينو،زوؤ راځي  
چې څوک ليډر مزدور، دهقان يادوي

خدايه! پۀ مينه دې چا پوهه نۀ کړو  
خو عذابونه دې مليان يادوى

د طاؔهر نوم پرې داسے بد ولګى  
لکه چې څوک پښتونستان يادوى

.....🞸🞸🞸...

**17ستمبر 2000 ء بيشوڼۍ**

يو شعر

مورته يو ماشوم مزدور ګيله وکړه  
مونږه به ترڅو دغه ژوندون کوؤ؟

.....🞸🞸🞸...

⭘

تا چې راته نن پۀ روڼ تندى کاتۀ  
بيا دې راته ياد کړل پخوانى کاتۀ

ياد دې شى کۀ نۀ د ماشومتوب عمر؟  
مونږ چى به مرچوغڼو له غرګى کاتۀ

درېغه چې شپونکى د تورو غرونو وے  
پښو کښې به مو يو بل له ازغى کاتۀ

هسې دې غاښ وچيچل شکمنه شوې  
 ما درله پۀ لېچو کښې بنګړى کاتۀ

کوم جادوګر ړنګ کړو د برلن دېوال؟  
ستورو ته پالګر د جرمنى کاتۀ

بيا دې د راتلو وعده پوره نۀ کړه  
بيا مې هغه پولې اؤ پټى کاتۀ

ډېر ليکى طاهره! پۀ سرخۍ غزل  
تا ورله د وينو کنډولى کاته

.....🞸🞸🞸...

**29 ستمبر 1992 ء حبيب بينک کراچى**

**پۀ 12 جنورى 1993 ء دمحموداياؔز پۀ درناوى کښې منعقد شوى يوه مشاعره کښې پۀ نشنل سبتر کراچى کښې واورلے شو ـ**

يو شعر

اے د طوبٰي پۀ سيورى ناستو فرشتو! وګورئ  
د يار کوڅه کښې هم د يار نوم اخستے نۀ شمه

.....🞸🞸🞸...

⭘

دا ئې لۀ نازه کۀ لۀ ډېرې بې نيازۍ وخندل  
مخې له راغله، مخ ئې پټ کړو تورپېکۍ وخندل  
مونږ پۀ وړومبى ځل دژړا سپېرۀ دستور بدل کړو  
مونږ پۀ وړومبى ځل د يؤ بل پۀ بې وسۍ وخندل  
دلته د کوم يو آدم مينه د درؔخو نصيب شوه  
پۀ کوم يو کور کښې وايه دلته مامونۍ وخندل  
دا ځل يو بل سړى دعوه وکړه چې زۀ بادشاه يم  
يو ځلې بيا خلقوپۀ ورځ د تاج پوشۍ وخندل  
ماته ئې نوے پېغلتوب، وړومبے ديدن راياد شو  
ملګريو! نن پۀ کوم انداز کښې لېونۍ وخندل  
مونږ چې بامياؔن کښې پۀ توپونو خپل ماضى ويشتلو  
نوبت شکن محمود زمونږ پۀ سادګۍ وخندل

څۀ پۀ هنر ئې زلفې واړولې بيا طاؔهره!  
چاوې سپرلے شو پۀ وريځو کښې سپوږمۍ وخندل

.....🞸🞸🞸...

**16 اکتوبر 2002 ء** کراچى

د"ملګرى ليکوال کوئټه" پۀ يوه غونډه کښې تنقيد ته وړاندې شوـ

⭘

دا کاڼى، دا غرونه به خپل نۀ کړى څوک  
هسې خپل ځانونه به پرې مړۀ کړى څوک

اور چې ستا د شونډو پکښې نۀ وى نو  
هسې د بحرېن سيندونه څۀ کړى څوک

وخندېږو ځان پۀ زور خوشحاله کړو  
بيا راله لۀ اوښکو ډک لېمۀ کړى څوک

چا د يو بل غېږ کښې مونږ ليدلى يُو؟  
 چا درته وئيل چې مونږ به مړۀ کړى څوک

هاغه دى ټيکونه، ټيکرى پړق وهى  
هاغه دى پۀ غرونو کښې واښۀ کړى څوک

زور غواړى طاهره! ژوند پېسه غواړى  
تش پۀ شاعرۍ باندې به څۀ کړى څوک

.....🞸🞸🞸...

**26 جولائى 1996** ء بحرېن سوات

دمحترم طاهر افريدى نورو ملګريو سره پۀ سيل تلي وو داغزل مې بحرين کښې هم دطاهر افريدى پۀ فرمائش وليکلو ـ

.....🞸🞸🞸...

⭘

تا ته به پۀ بام د اودرېدو خبرې نۀ کؤم  
پرېږده د دنيا د ړنګېدو خبرې نۀ کؤم

لږ مې دا خور شوے زړۀ راټول کړه لږ ټکور ئې کړه  
ټول عمر چې دا د پرېشانو خبرى نۀ کوم

ماته يې راياد د يو ګل مخى قسمونه کړل  
نور به د ګلونو د سپرلو خبرې نۀ کؤم

زۀ لا مينه غواړم، زۀ لا ژوند پۀ دنيا غواړمه  
زۀ لا د جنت د باغيچو خبرې نۀ کؤم

پرېږده! چې ډک زړۀ د ارمانونو درته تش کړمه  
څو به يم خاموش، زۀ به ترڅو خبرې نۀ کؤم

وړى چې مې نازونه داسې ورک مئين به څوک وى بل  
څله پۀ طاؔهر دنازېدو خبرې نۀ کؤم

.....🞸🞸🞸...

19 اکتوبر 2002 ء کراچى

⭘

جينۍ څۀ داسې دلاسه راکوى  
بيا د ديدن لرې نېټه راکوى

ذکر د کلى د رسمونو کوى  
قسم د شونډو پۀ پياله راکوى

اوس کۀ مې وژنى هم ژوندے به يمه  
اوس به د بل جنم حصه راکوى  
  
وائي تاريخ، ژبه، تهذيب دې نشته  
استاذ پۀ سکول کښې چې قاعده راکوي

ياران ذهنونه د اولس بدلوى  
خو نۀ کتاب، نۀ صحيفه راکوى

هغه زما احساسات نۀ پېژنى  
خو خپل جذبات، خپله خاکه راکوى

نور دې د مخ پۀ اثر نۀ پوهېږم  
خو يو احساس لمبه لمبه راکوى

طاهره! تريخ دې شى ژوند نور دې تريخ شى  
تاريخ به مونږله هم موقعه راکوى

.....🞸🞸🞸...

يکم اګست **2000** ء بېشوڼۍ

پۀ شکريه دپاکستان ټيلى ويژن کوئټه

يو شعر

پېغلې منګے پۀ سيند غوپه کړو اؤ چاپېره ګورى  
لکه پۀ دې لار چې ئې يار د مزدورۍ نه راځى

.....🞸🞸🞸...

⭘

نن صبا خو زورور خوبونه وينم  
هم تا وينم چې اکثر خوبونه وينم

خدائيګو هيچا ته ئې حال وئيلے نۀ شم  
داسې داسې جادوګر خوبونه وينم

چرته لويه حادثه ده، خدايه! خېر کړې  
بوږنؤنکى د خطر خوبونه وينم

تۀ چې څملې څادر واغوندې ودۀ شې  
ولې زۀ خو برابر خوبونه وينم

نن ئې وې شاعرى نۀ راځى طاؔهره!  
ګنې زۀ هم ستمګر خوبونه وينم

.....🞸🞸🞸...

**13 دسمبر 1995 ء پاچا کلے**

⭘

داسې دې ياد زما سينه کښې غزونې کوى  
لکه څوک رند چې پۀ نشه کښې غزونې کوى

زړګيه! هر مازيګر دا خبرې څله کوې  
چې شاه ليلى به اوس چينه کښې غزونې کوى

يَۀ سترګو! مۀ ګورئ ، راوګرځئ شکمنه نۀ شى  
وړه کوچۍ ده پۀ خېمه کښې غزونې کوى

د کلې خلق پۀ کوټو کښې پۀ ارام ودۀ شى  
طاهر اکثر پۀ نيمه شپه کښې غزونې کوى

.....🞸🞸🞸...

**30 اکتوبر 1991ء کراچى**

⭘

څۀ چې وائې ستا مرضى ده  
زۀ مئين يم مجبورى ده

چا نه خپل وطن هېرېږى  
خو ناکام دے، ناچارى ده

مونږ ئې څۀ لره پېدا کړو  
دغه څۀ رنګ زندګى ده؟  
  
پارسي وائي ، پارسي ليکي  
دَ پښتون حکمراني ده  
  
څۀ دې خپل نظام شاعر کړم  
اؤ څۀ ستا مهرباني ده

چې له قامه سره ډوب شو  
دا قصه د يوۀ باغى ده

سياه فام اشنا قتلېږى  
پۀ سپين پوستو خوشحالى ده

اوږى تږى يو خنديږو  
مونږ کښې څومره خود دارى ده

د زړګى پۀ وينو پايې  
د طاهر دا زندګى ده

.....🞸🞸🞸...

**1992 ء** کراچى

پۀ لانډهى کراچۍکښې دَ اجمل خټک اؤ واجدعلي خان پۀ درناوى کښې منعقد شوې مشاعره کښې په **31** جنوري **1994ء** واورولے شو ـ

⭘

مونږ څۀ پۀ داسې حادثو کښې محبت کړے دے  
چرته چې ژوند له خپل مدار نه بغاوت کړے دے

مونږ هره ساه کښې د بارودو تريخ لوګے راکاږو  
مونږ تل ارمان د ښائستونو د فطرت کړے دے

دا چې د هر ظالم خلاف د مظلوم مرسته کوؤ  
دا مو د وخت د اهل بېتو نه بيعت کړے دے

چا د پښتون پۀ سرلاس راښکل، چا د لاسه ونيو؟  
چا ورته نهۀ سوه کاله نصيحت کړے دے؟

زۀ ئې د سر د لاندې ږدمه هر شپه ئې ګورم  
تاچې پۀ کوم خط کښې د مينې شرارت کړےدے

خدايه! نو وى به ګناهګار ولې بد ذوقه نۀ دے  
طاهر خو ټول عمر د ښکلو عبادت کړے دے

.....🞸🞸🞸...

**9 اپريل 1994 ء**

آئى،آئى چندرګير روډ کراچى نمبر**11** لورالاؔئي پۀ شکريه د"دتماس" جديد ادب

⭘

ملګريو! مړ مې هم پۀ کلى کښې نور مۀ ګرځوئ  
د زړۀ پۀ دشت کښې مې اسونه پۀ زور مۀ ګرځوئ

لا خو د وخت پۀ ګرمه ژرنده کښې دل شوے نۀ يم  
لامې د ذهن پۀ ورشو باندې اور مۀ ګرځوئ

بيا به مې تېر وختونه ياد شى ، بيا به اور واخلمه  
زما نظر د يار د کلى پۀ لور مۀ ګرځوئ  
  
زۀ به يې سوې پۀ بارودو برګې هم ښکل کړمه  
خو بلډوزرې مې د پاسه پۀ کور مۀ ګرځوئ

د وخت خدايانو ته به وايم نن پۀ جار طاؔهره!  
چې نور زمونږ اسمان پۀ مونږه نسکور مۀ ګرځوئ

.....🞸🞸🞸...

**23،اکتوبر 1991 ء کراچى**

يوشعر

تۀ هم پۀ خپل پېغلتوب پوهۀ نۀ شوې  
زما ځوانى خاورې ايرې تېرېږى

⭘

چې ستا يادونه پکښې نۀ اوسېږى  
زما پۀ زړۀ کښې به نور څۀ اوسېږى

زمونږ استوګنه پۀ يو داسې ښار کښې  
چرته چې ټول سړى خوارۀ اوسېږى

سپوږمۍ وئيل زۀ ئې بدنامه کړمه  
ماده پرست مې پۀ کالۀ اوسېږى

دا چې جونګړې، خړ کورونه ښکارى  
دلته به هم څوک پښتانۀ اوسېږى

دلته اوس هم څوک سترګه ور نشته دے  
دلته پۀ داد مئين ړاندۀ اوسېږى

فوځيان به خود پۀ بازارونو ګرځي  
چې پۀ قدم، قدم کښې غلۀ اوسېږي

نن چې طاؔهر د ژوند سندرې وائي  
څوک دې د خيال جنت کښې نۀ اوسېږى

.....🞸🞸🞸...

**22 نومبر 1992 ء کراچى**

⭘

دا ځى راځى چې مې زړګى ته اندېښنې جانانه  
يا دې جوړ هېر شوم ، يا مې ډېر ډېر يادوې جانانه

هسې نه شور پۀ کښې زمونږ د محبت غلے شى  
دومره سېوا شوې د دنيا دا هنګامې جانانه

پۀ هغه ورځ دې هم څۀ نۀ وئيل چې څۀ وجه وه  
پۀ هغه شپه خو دې هم ونۀ کړې ګيلې جانانه

چاوې طاهر هم لېونے شو، چاوې يار ئې نشته  
چرته تپوس له خو ئې راشه کۀ راځې جانانه

.....🞸🞸🞸...

**9، اګست 1996 ء " مينګوره هوټل"، مينګوره ـ**

⭘

ياره پۀ مونږ خو ډېر قرضونه د يو بل پاتې دى  
د ژوند پۀ هر پړاؤ خندل اؤ ژړېدل پاتې دى

لا خو نيمګړې ده د مينې اؤ ښائست فلسفه  
لا خو شپېلۍ د اسرافيل هم اورېدل پاتې دى

هغوئى به خاورې د ښکلا نه مزې واخلى هلته  
چا نه چې دلته کښې هم ښکلو ته کتل پاتې دى

د وطن خلقو! مونږ به بيا لۀ دې وطنه لاړ شو  
مونږ ته يو څو ورځې بس دلته اوسېدل پاتې دى

تاسو پۀ زمکه کوم بې مثله جنتونه جوړ کړل  
چې سپوږمۍ پاتې شوه اؤ هلته اوسېدل پاتې دى

د دې ولس د بې حسۍ علاج نور څۀ کېدے شى؟  
خو پۀ دې خاوره هم بمونه غورزول پاتې دى

طاهره! نۀ راځى هنر يې د وئيلو ګنې  
ډېرى خبرې مې دننه پۀ ګوګل پاتې دى

.....🞸🞸🞸...

**26 اګست 1993 ء قمر هاؤس بلډينګ کراچى**

⭘

نۀ د رحيم اؤ نۀ د راؔم ګنهګار  
لاليه! مونږ يُو د نظام ګنهګار

مونږ د لفظونو د حرمت مجرمان  
مونږ د شعرونو د الهام ګنهګار

تا ته ښائست غزالې سترګې عذاب  
اؤ زۀ دې تش پۀ احترام ګنهګار

څومره ګنده شو د دې خلقو خيالات  
وړه خبره اؤ بدنام ګنهګار

چې لوږو تندو له بچى نۀ راوړى  
قتل کړئ هر غريب، غلام ګنهګار

پۀ مذهبونو شکمن شوى ياران  
يو خوا د خدائے بل خوا د قام ګنهګار

طاؔهره! څوک چې زور اؤ زر نۀ لرى  
ګرځى به دغسې ګمنام ګنهګار

.....🞸🞸🞸...

**15 مئ 1993 ء رمپا پلازه کراچى**

⭘

د چا ځوانى اؤ پېغلتوب دلته چا ونۀ ستائيل  
پۀ ټول وطن کښې ګوره يو سړے فنکار هم نشته

دومره پوهېږم د زړۀ سره چې خطا روان يم  
خو ځول، سيلۍ ده اؤ تيارۀ ده سمه لار هم نشته

لنډه قصه ده خو دا خلق به پرې څوک پوهه کړى  
زۀ مسافر يم اؤ پۀ کور کښې ستا اختيار هم نشته

د تاريخ جبر داسې ورک داسې بې کوره کړو چې  
د طاهر ذهن کښې تصوير اوس د خپل يار هم نشته

.....🞸🞸🞸...

**30 جولائى 2000 ء بېشوڼۍ**

⭘

زړګے څۀ دے خو سپرلى پکښې اوسيږى  
ستا يادونه ځى راځى پکښې اوسېږى

خدايه! دا وطن لۀ جنګ نه پۀ امان کړې  
ښکلى ښکلى ګلالى پکښې اوسېږى

ياره ستاسو كور هم نيم اسلام اباد دے  
څوك نه څوك افسر شاهي په كښې اوسېږي

سپېلنے دې شم لۀ مړاؤ مړاؤ سترګو  
د باګرام مازيګرى پکښې اوسېږى

د ايلم د بڼ نښتر ئې رېز مرېز کړل  
څۀ کم عقل بونېرى پکښې اوسېږى

پۀ دې پورې غر کښې هغه کور د چا دے؟  
خلق وائى ښاپېرى پکښې اوسېږى

ستا د زلفو د ګور سيورى بلا واخلم  
د طاهر د زړۀ طوطى پکښې اوسېږى

.....🞸🞸🞸...

**24 اپرېل 1993 ء رمپا پلازه کراچى**

⭘

موسم بدل شو کډې بيا اوړى راوړى مسافر  
ما نه هم دغسې زړۀ وړے يو کوچى مسافر

يا به لۀ مينې نااشنا وى يا بې رحمه دى ډېر  
سړے د زړۀ پۀ رنځ اخته کړى اؤ بيا ځى مسافر

دلته د نورو وطنونو خلقو ځان اباد کړو  
د دې وطن پېغلې بې وسه اؤ زلمى مسافر

اوس دَ حجرې مجلس له هُم چرته ياران نۀ راځي  
پۀ لاره تلو، داسې وئېل يؤ لېوني مسافر

سکڼے ماښام دے ګېر چاپېره تنورونه بل شو  
پۀ دروازه کښې څوک ولاړه، يادوى مسافر

خدايه! چې دا ځل پښتنو ته ښېرې چا کړې دى؟  
پۀ خپله خاوره داسې دى لکه بېخى مسافر

طاؔهره! نن يې پۀ سلګو سلګو وئيل ګودر کښې  
زما د خوارې پۀ نصيب کښې ټول عمرى مسافر

.....🞸🞸🞸...

**24** ستمبر **1992ء** جامع کلاته مارکيټ کراچى پۀ **24** اکتوبر**1992** ء دريډيو پاکستان کوئټه پۀ يوه مشاعره کښې اؤ پۀ 13 جنورى **2001**ء دپېښور ټيلى ويژن پۀ يوه مشاعره کښې واورؤلے شو.

⭘

پټه مينه غواړى اؤ ښکاره خبرې نۀ کوى  
دلته ښکلى هم ښکلې ښائسته خبرې نۀ کوى

خدائيګو بختور يو ، زړور يو چې ژوندى يو لا  
مونږ ته خو څوک تش پۀ دلاسه خبرې نۀ کوى

دلته د فنا اؤ د عقبا اؤ مرګ خبرې دى  
دلته څوک د ژوند پۀ حواله خبرې نۀ کوى

.....🞸🞸🞸...

**يکم ستمبر 1996 ء جؤړ کلے**

اعتراف

ښکليه! تۀ به ګيله من يې  
منم ستا ګيله پۀ ځائے ده  
زۀ پۀ کاڼو د ويشتو يم  
زۀ د هيڅ نه خبر نۀ ؤم  
چې به شين چمن ته لاړم  
سور ګلاب ته به مې خيال شو  
نو پۀ زړۀ کښې به مې تېر شو

چې د دې چمن مالى وے

.....🞸🞸🞸...

ښکليه! تۀ به ګيله من ئې  
 عجيبه حسن پرست ؤم  
د سپوږمۍ پۀ پلوشو کښې  
به لۀ ځانه داسې ورک شوم  
لکه څوک د ستورو مېنځ کښې  
پۀ اسمان کښې اوچت ناست وى

.....🞸🞸🞸...

ښکليه! ته به ګيله من يې  
ماته اوس اندازه لګى  
چې ګلشن د چا جائيداد وى  
ګلاب هم د چا ګلاب وى  
مالى هم د چا نوکر وى  
سپوږمۍ هم د کاڼو کور دے  
ستورى هم هسې بتکى دى  
ښکلى هم د هغه چا دى

.....🞸🞸🞸...

چې پۀ عرش کښې پاس اوسېږى  
اؤ پۀ ټولو زورور دے

.....🞸🞸🞸...

**23 دسمبر 1991 ء**

**ميا والي کالونى کراچى**

هغه د لوړو محلونو خلق

**(**د خليج د جنګ پۀ تاثر کښې**)**

هغه د لوړو محلونو خلق  
هغه سپين روبى د جرګو خاوندان  
هغه د عدل اؤ انصاف دعوېدار  
هغه د امن د بېرغ واکداران  
چې پۀ ډوډۍ اؤ پۀ جامه پوره وو  
د يو بربنډ، نهر ترې طمعه کېده  
نن ئې د امن باغ تاله ترغه کړو  
نن ئې خپل واړه حقيقت ښکاره کړو

هغه د لوړو محلونو خلقو  
نن يوه بله فېصله کړې ده  
نن ورته بله مسئله پېښه ده  
د سپين محل د غورځېدو مسئله  
د کليسا د نړېدو خطره  
نن ئې پۀ خپلو کښې جرګه کړې ده  
د دې عذاب نه د خلاصى د پاره  
نن د بغداد نه قتل ګاه جوړوي  
هلته يو بله كربلا جوړوي

هغه د لوړو محلونو خلق  
کۀ وينې څکى د مظلومانو خېر دے  
کۀ ظلم وکړى څۀ خبره نۀ ده  
خو ډېر افسوس دے، پۀ دې خپلو خلقو  
چې د خپل ورور پۀ غم ئې ونۀ ژړل  
د خپلې خور تپوس ئې هم ونۀ کړو  
پۀ خپله وينه ئې غېرت ونۀ کړو

.....🞸🞸🞸...

**28 فرورى 1991 ء**

**کراچى**

د پير زاده باؔچا پۀ ياد کښې

څومره خوږ ژبے، خوږ انسان وې ياره  
زما خو زړۀ، زما خو ځان وې ياره  
ما لا وؔهمى، فهيمؔ، خېبرؔ[[1]](#footnote-1) ژړلو  
تۀ خو ژوندے وې، لا خو ځوان وې ياره  
پۀ ملنګۍ کښې پوره وران وې ياره  
تۀ د جؤړ دکلى خان وې ياره  
ستا پۀ ليدو به مې روښانه شو زړۀ  
تۀ خو سپرلے وې ګلستان وې ياره  
هر څوک به تا سره خوشحاله وو خو  
تۀ به خوشحال پۀ بيابان وې ياره  
تۀ به هم وې د چا د خيال شهزاده  
تۀ خو به هم د چا جانان وې ياره

د کوم محبوب نه مرور لاړې؟  
چې دومره لرې پۀ سفر لاړې؟

زمونږ خويونه د وړو پۀ شان دى  
باچا ! زمونږ نه چې ګيله ونۀ کړې  
دا چې پۀ خپله ژبه نۀ پوهېږو  
چاته جنت کښې دا قصه ونۀ کړې  
دپيرروښان اؤ خوشحال خان پۀ مخکښې  
زما د دور تذکره ونۀ کړې  
چې مو اغيارو ته پټکے پۀ سر کړو  
پۀ دې خبرو کښې يوه ونۀ کړې  
خېر کۀ کابل پۀ وينو ولمبېدۀ  
خو تۀ پرې هلته تبصره ونۀ کړې  
ستا به پۀ زړۀ ډېرې ګيلې وی منم  
خو جذباتى هيڅ فېصله ونۀ کړې

باچا! دا کار لږ د سړې سينې دے  
ځينې خبرې لږ محنت هم غواړى  
زما د قام زلمى شعور هم لرى  
اؤ پۀ ذهنونو کښې وسعت هم غواړى  
لۀ زوړ نظام نه بغاوت هم غواړى

اؤ د پښتون قامى وحدت هم غواړى  
ستا پۀ مزار مشاعرې هم کوى  
اؤ ځان له نوے قيادت هم غواړى  
پښتون پۀ خپل دښمن هم ننګ کوى خو  
د خپل قاتل نه خپل عزت هم غواړى

.....🞸🞸🞸...

**8 اګست 1998 ء بېشوڼۍ**

اے دامن پېغمبرؐه

اے د امن پېغمبرؐه!  
محمدؐ نبي سروره!  
ستا لۀ روڼ فکر نه ځار شم  
چې جهان پرې منور شو  
ستا پۀ واړو فلسفو کښې  
خوږ پېغام د انسانيت دے  
ستا د ژوند عظيم مقصد هم  
محبت، امن، انصاف وۀ  
تا وو داسې فرمائيلى:  
چې عرب اؤ عجم يؤ دى  
تور اؤ سپين کښې فرق نشته  
هر انسان به بل انسان ته  
د انسان پۀ نظر ګورى

.....🞸🞸🞸...

اے د امن پېغمبرؐه!  
ستا نه وروستو پۀ دنيا کښې  
يو ځل بيا داحساس سترګې

د هوس سيلۍ ړندې کړې  
يو ځل بيا د مظلوم کريکې  
پۀ اسمان کښې اَورېدے شى  
يو ځل بيا د ظلم واګې  
دَ هغوئ پۀ لاس کښې راغلې  
چې د امن دښمنان دى

اے د امن پېغمبرؐه!  
يا د خپل امت تپوس له  
يوځل بيا دنيا ته راشه  
يا د لويې خدائے پۀ دربار کښې  
يو ځل بيا سر پۀ سجود شه  
چې نور دا نظام بدل کړى

.....🞸🞸🞸...

**28 دسمبر 1991 ء ميا والى کالونى کراچى**

**پۀ 5 جنورى 1992 ء دسليم راز سره يؤ ماښام پروګرام کښې واورؤلے شو. ميا عبدالرحمن لوګے، سعيد ګوهر، طاهراپريدے اؤ نورګڼ شمير ملګرى راټول شوي وو ـ**

ما وئيل زۀ به يارته ژاړم

تۀ ګيله منه ئې د کور لۀ خلقو  
چې تا ته هر وختې زورنه کوى  
چې ستا پۀ هر قدم څارنه کوى  
تۀ چې زړۀ تش کړې اؤ ګيلې ختمې کړې  
نو زۀ موسکے شمه ، خندا راشى  
تۀ خو بس راشې اؤ بيا ځې پۀ مخه  
زۀ چې يواځې شم نو ښۀ وژاړم  
زما مجبوره اؤ محکومه ياره  
زما خو لويه الميه هم دا ده  
چې مانه کور څوک دتپوس هم نشته  
ځکه هر کار پۀ خپل اختيار کؤمه  
ځکه مې هيڅ خوشحالى ونۀ ليده  
ځكه لۀ ځانه هم فرار لټوم  
ستا دبدن پۀ خوشبويو کښې ډوب شم  
کله د فن پۀ جزيرو کښې ورک شم

.....🞸🞸🞸...

**4 اکتوبر 2002 ء کراچى**

تۀ به څومره مينه غواړې

"د ژوند ملګرې ته"

خزانې کۀ د جهان مې پۀ لاس راشى  
اؤ شپې ورځې د سپرلى هسې رنګينې  
د يارانو پۀ محفل کښې کۀ خندېږم  
کۀ پۀ ښکليو کتابونو کښې مې وينې  
تر دې هر څۀ محترمه ده ستا مينه  
دغه هر څۀ ثانوى دى نازنينې!

ژوند به څۀ وى بې لۀ تا ، بغېر لۀ مينې  
زۀ به تل قدر کؤم ستا د يادونو

خو بې قدره چې انسان پۀ دنيا وينم  
نو کؤلے نۀ شم سوچ د ديدنونو

يو ټپه چې د ولس د پاره وکړم  
تا نه مينه کښې بس دومره فرصت غواړم  
چې معراج د سړيتوب ورته څر ګند شى  
پۀ دې خلقو کښې يو نوے قوت غواړم

ياره! دومره، فقط دومره مهلت غواړم  
پښتانۀ چې پۀ پښتو اؤ ننګ خبر کړم  
دا زلمى چې لږ راوېښ اؤ راببر کړم  
چې ئې ويره د ظالم، لۀ زړونو لر کړم

نو زما خوږې درخو! زما شېرينې!  
د وهمونو تورې شپې چې سپين سحر کړم  
بيا به هر وخت ننداره ستا د بشر کړم  
ستا يوه يوه ګيله به جانه لر کړم

.....🞸🞸🞸...

**20 مۍ 2003 ء کراچى**

رد عمل

مونږه د غرونو ابشارونو خلق  
پۀ ښائستونو باندې ورک مئين يو  
نن چې کوم لوئې سيمينارونه کېږى  
د الودګۍ اؤ د ماحول پۀ موضوع  
دغه خبرې به پۀ خوا لاليه!  
مونږ پۀ حجره کښې هره شپه کولې  
خو دې سپين روبو به اکثر وئيل چې  
دا لېونى هسې مازغۀ خورى ځان له  
ځکه ئې زۀ هم اوس پروا نۀ لرم  
چې دوئې خفه وى، نو خوشحاله يم زۀ  
خو نن چې خدائے هم پۀ جلال کښې راغے  
اؤ هغه دنګ چنار ئې وغورځوۀ  
اؤ يو سپين ږيرے ئې د لاندې مړ شو  
چې ئې پۀ سيورى عبادت کولو  
نو پرې دا ټول کلے ولس خفه دے  
خو زۀ خفه هم يم، خوشحاله هم يم  
دغه سپين ږيرے به هم ښۀ سړے وۀ

اؤ چنارونو ته بد چا وئيلى؟  
خو ستاسو کور ئې پناه کړے وۀ ټول  
اوس چې تۀ ګرځې د کونترې پۀ شان  
لکه شهباز چې درته ګورمه زۀ  
تۀ پۀ نازونو ښکلې ښکلې ګرځه!  
زۀ به ولاړ يم، زۀ به ګورم درته  
ما هېرې کړې نورې ټولې قصې  
زمونږ دا خپله دنياګۍ پوره ده  
نوره دنيا پۀ اباسين لاهو کړه

.....🞸🞸🞸...

**17 اکتوبر 2002 ء کراچى**

د خو شحالۍ پۀ ورځ به دواړه خاندو

زما شېرينې! زۀ وحشى خو نۀ يم  
زۀ خو انسان يمه، احساس لرمه  
تۀ ماله دومره مينه مۀ راکوه  
کله نه کله درنه ډېر خفه شم  
خو ستا پۀ وړاندې څۀ وئيل هم ګران وى

ستا سو پۀ کور کښې چې وړو هم ژړل  
پۀ کوم سحر چې درنه ټول خفه وو  
تۀ به لۀ ورايه، لۀ خندانه شنه شوې  
لکه چې نن هم ښۀ رنګين سحر وى

زما شېرينې! چې مئين يو مونږه  
نو بيا دې دومره دروغژن ولې شو؟

راځه! چې غوڅه فېصله وکړو نن  
چې پۀ خفګان به د يؤ بل خفه يو  
د خوشحالۍ پۀ ورځ به دواړه خاندو

.....🞸🞸🞸...

**14 اکتوبر 2002 ء کراچى**

دضياء دپاره يو نظم

**( ياد ګېرنه: دګران عنايت الله ضياء دکتابونو دمخکتنې پۀ دستوره کښې پۀ 13 مۍ 2001 پۀ اغا خان اډيټوريم هال پېښور يونيور سټۍ کښې واورولے شو.دَ غونډې صدارت پروفېسر پرېشان خټک کولو ـ طاؔهر)**

د بوډۍ ټال دې هر يو خيال شى راته  
چې ستا پۀ فن کښې ستا رنګونه ګورم  
هره قيصه دې لۀ قصو ډکه ده  
چې ستا ليکلى کتابونه ګورم  
ماله احساس د نوى ژوند راکوى  
چې ستا خواږۀ خواږۀ شعرونه ګورم

تۀ د شعور اؤ د رڼا پۀ ارمان  
لکه د شمعې ځان سېزل غواړې  
د ژبې، قام د شتمنۍ پۀ خاطر  
د هر پښتون زنه نيول غواړې  
ګلاب ځوانى دې شوګيرو وخوړه  
خو ګل ذهنونه ويښول غواړې

خو زما خوږ اؤ زما ګران ملګريه!  
لږ غوندې تريخ شه، لږ خو ځان ښکاره کړه  
چې بې ضميره، بې پښتو شو، خرڅ شو  
زما د خاورې قاتلان ښکاره کړه  
اوس خو مونږ ژوند اخلو دمرګ پۀ بيعه  
اوس خو تود جنګ دے، اوس خو توان ښکاره کړه

ستا نه پۀ ځائے طمعه لرمه اشنا!  
چې ځان سره به دا ولس هم مل کړې  
خدائے دې جذبې د پښتو مۀ سړوه  
چې دې تيارو کښې مشالونه بل کړې  
چې د ټوپک پۀ ځائے کتاب ته لاس کړى  
چې روئې د نوى کول بدل کړې

چې بيا مې زړۀ لمبې د اُور نۀ کوى  
چې بيا څوک مونږ ته دا پېغور نۀ کوى  
دلته د فن پۀ قدر څوک پوهېږى؟  
د دې وطن پۀ قدر څوک پوهېږى؟

.....🞸🞸🞸...

زړګيه مۀ کوه د چا نه ګيله

زړګيه پام چې بغاوت ونۀ کړې  
چې پکښې اوسې دا سماج به منې  
د کلى ووځه خو رواج به منې

دلته د قتل بدل قتل نۀ دے  
دلته ظالم ته څوک ظالم نۀ وائى  
دلته ژوندون دبادارانو حق دے  
دلته ضمير هډو څوک پېژنى نه

دلته د خان اؤ د دهقان حېثيت  
لکه شودر اؤ برهمن زړګيه!  
دلته د قام اؤ د نسب امتياز  
لکه پۀ خوا چې د حجاز دستور وۀ

دلته ګيلې اؤ فرياد نۀ اورى څوک  
زړګيه! تۀ به کړې د چا نه ګيلې؟

.....🞸🞸🞸...

**24 مارچ 1991ء کراچى**

پۀ سياست باندې زۀ نۀ پوهېږم

زما ګلابه! ګل بدنه ياره!  
پۀ سياست باندې زۀ نۀ پوهېږم  
خو چې د خلقو رويو ته ګورم  
اؤ بې حسى د حاکمانو وينم  
نو لۀ دې غمه شپه شوګير کړمه چې  
د دې عمل ردعمل به څۀ وى

زما ګلابه! ګل بدنه ياره!  
زۀ عموماً د الېکشن ورځو کښې  
کور د وړو پۀ لوبو غم غلط کړم  
يا د قامونو تاريخونو کښې بيا  
هغه واقعات، هغه اسباب لټؤم  
لکه چې نن ورسره مخ يو مونږه

زما ګلابه! ګل بدنه ياره!  
پۀ سياست باندې زۀ نۀ پوهېږم  
ما يو د مينې لېونے وګڼه  
يو مسافر، يو بې وطنه سړے  
ما لۀ دې خلقو نه جدا حساب کړه

.....🞸🞸🞸...

**11اكتوبر2002ء کراچۍ**

تضمين

(د محترم سليم راز پۀ غزل)

لېونۍ څومره لوئې جرات کؤلو  
نن ئې د زړۀ لۀ وېخه ست کؤلو  
باڼو ئې هم څۀ اشارت کؤلو  
"سترګو ئې برغ برغ ضمانت کؤلو  
چې ما اظهار د محبت کؤلو"

ستا د خورو زلفو مارانو سره  
د ښائستونو، ښکلاګانو سره  
ستا پۀ اوربل پرتو ګلانو سره  
"تۀ چې ووده وې ستا زلفانو سره  
باد دسحر څۀ شرارت کؤلو"

چې ويره، ډار د روايت څۀ نۀ وے  
اؤ شپې د ظلم علامت څۀ نۀ وے  
قېد اؤ قدغن پۀ محبت څۀ نۀ وے  
"کۀ ئې تيارو سره نسبت څۀ نۀ وے  
ما به د زلفو عبادت کؤلو

د هر وګړى نه بدتره چې وۀ  
هغه خود داره اؤ خود سره چې وۀ  
د سردارانو لۀ ټبره چې وۀ  
"هغه منزل نه بې خبره چې وۀ  
د قافلې ئې قيادت کؤلو"

مونږ د سقراؔط قيصه لوستلې وه ښه  
مونږ د فرات تنده څکلې وه ښه  
مونږ ته هم دا زندګى ښکلې وه ښه  
"مونږه د دار رسۍ ليدلې وه ښه  
مونږ د داؔرا مخالفت کؤلو"

مونږ سره وشو چې تړل پرانستل  
زمونږ ذهنونو کښې اورونه شو بل  
زمونږ فکرونه ستړى ستړى اؤ شل  
"راؔزه! مزاج ئې د غزل کړو بدل  
لهجې مې ورو ورو بغاوت کؤلو"

.....🞸🞸🞸...

**22 ستمبر 1992 ء کراچى**

**د جرس ادبى جرګې پۀ غونډه کښې تنقيد ته وړاند ې شو ـ**

الميه

ستا باباجى هم عجيبه سړے دے  
د هر چا غم ښادۍ ته ځان رسوى  
زۀ ئې پۀ دې وجه هم قدر کؤم  
چې دهر چا نه زيات پۀ تا مئين دے  
خو دغه يو عادت ئې ډېر خراب دے  
چې د خپلوانو کره ښه، بده شى  
دے چې ورځى، ځان سره تا هم بوځى  
زۀ پسې ډېر ځله جمات ته لاړم  
د دۀ پۀ وړاندې مې هر چاته اووې  
چې دا رسمونه پۀ اسلام کښې نشته  
د داسې کس نه پېغمرؐ خفه وى  
چې نا محرم نه پړده نه کوى څوک  
دے هم قران ټپ کړى اؤ ماته وائي  
بچوړيه! ډېر ښکلے مجلس دې وکړو  
خلقو ته وائى چې عمل پرې وکړئ  
زۀ ډېر پۀ فخر ځان ته وګورمه  
خو بل سحر دکلى هغه سر کښې  
تۀ دې د ترور د زوئ،د زوئ وادۀ کښې  
سندرې وائې اؤ تمبلونه وهې  
  
زۀ يو ځل بيا خاورې پۀ سر بادؤم  
زۀ يو ځل بيا دجمات مخه وکړم

.....🞸🞸🞸...

**9، اکتوبر 2002 ء کراچى**

سراب

زۀ چې سر پۀ زنګون کېږدم  
تېر وختونه راپۀ ياد شى  
چې به نمر پۀ غرغره وۀ  
پۀ ګودر کښې به مېله وه  
څومره ښکلې زمانه وه  
زۀ چې سر پۀ زنګون کېږدم  
بيا هغې کوڅې ته لاړ شم  
چې به تل پکښې ولاړؤم  
زۀ چې سر پۀ زنګون کېږدم  
يو لحظه جانان جانان شم  
يو لحظه سپرلے سپرلے شم  
خو چې سترګې کړم راپورته  
نۀ جانان وى، نۀ سپرلے وى  
د بارودو تريخ لوګے وى  
ټول وطن ازغے ازغے وى

.....🞸🞸🞸...

**21 مۍ 1991 ء کراچى**

**پۀ " نشنل سنټر کراچى کښې " دسعيد ګوهر سره مازيګرى " لما نځلو پۀ مشاعره کښے واورلے شو ـ**

د بلائ ټس**(BILITIS)** نظمونه

پېژند ګلو:

بلائ ټس شپږ سوه کاله قبل مسيح ديونان پۀ يو غرئيز کلى کښې پيدا شوه. سحر وختى به د چرګ پۀ بانګ راپاسېده، څاروى به ئې او بۀ کؤل، پۍ به يې لوشل.کۀ باران به وشو نو بيا به ئې ټوله ورځ په کور کښې څر خه کوله، لوبې بۀ ئې کولې، پۀ خوړونو، لښتو اؤ چينو کښې به لمبېدله اؤ دښاپېرو خوبونه به ئې ليدل. بلائ ټس دغه هر څۀ پۀ خپله شاعرۍکښې خوندى کړى دى.

دځانګړى اسلوب اؤ منفردو موضو عاتو پۀ وجه د خپل وخت ديونان د يوې لوئې شاعرې سېفوؔ پۀ موجودګۍ کښې دبلائ ټس نوم کوڅه پۀ کوڅه خور شو اؤ شهرت ئې وموندو. دا نامتو شاعره دنولسمې صدۍ تر اخره پورې دادب لستونکو لۀ نظره پټه وه. دجرمنى پروفېسر جى. اېم .هيم (G.M.HEIM) ديوکوهى پۀ تهه خانه کښې دبلائې ټس مقبره ومونده چې پۀ دېوالونو ئې دهغې سل نظمونه ليک وو.هغه دا ټول نظمونه پۀ جرمنى ژبه کښې پۀ 1896 ء کښے د" بلاټس سندرې" پۀ نوم چاپ کړل چى ورستو ئې د دنيا پۀ نورو ډېرو ژبو کښې هم ترجمې وشوې.

**طاؔهر بونيرے 24 اپريل 1997 ء بېشوڼۍ**

ترجمه

دَ مور نصيحت

زما مور، ما پۀ سيورى لمبوى

پۀ پړقېدونکى نمر کښې راته زړوکى اغوندوى

دډيوې پۀ رڼا راله کمڅۍ جوړوى

چې زۀ چرته دسپوږمۍ پۀ شپه بهر وځم

نو زما پر توغاښ له دوه کلکې غوټې ورکړى

هغه ماته اکثر وائي:

د پېغلو جينکو سره لوبې کوه

دماشومانو سره لوبې کوه

دزلمو هلکانو خبرو له کله هم توجه مۀ ورکوه

د کونډو ښځو پۀ نصيحتونو چرته هم عمل ونۀ کړې

يو ماښام به ستاغوښتلو له څوک راشى

پۀ دروازه کښې به ګڼه وى

ډولکى اؤ باجې به غږېږى

هغه ماښام ، پۀ کوم ماښام چې به تۀ ځې بلائى ټس!

ما له به د دړد اؤ يادونو درې تحفې راکوې، نو ځې به

يوه د سحر دپاره، يوه د ماښام دپاره

اؤ دريمه چې ترټولو زياته ترخه وى

دَ خوشحالو دَ ورځو د پاره

.....🞸🞸🞸...

ترجمه

ريښتونے مرګ

اے بې رحمه دېوى! اېفرو دائتى!

ښه، نو ستا دغسې خوښه وه؟

چې زما ښائست ختم شى؟

زړۀ راښکونکې زلفې مې ورکې شى؟

اؤ زۀ پۀ غړېدلو سترګو مړه شم؟

چې خپلې څهرى ته پۀ ائينې کښې ګورم

نو، غونے راباندى ودرېږى

نۀ مُسکا، نۀ هغه شوخ رنګ اؤ نۀ ښائست

دا څنګه کېدے شى، چې هر څۀ دې دومره زر ختم شى؟

زۀ خو هيله اوس د(8x5) ټوله ټاله د څلوېښتو کلونو يمه

ماته داسې ښکارى، لكه چې پرون پېدا شوې يم

افسوس، اوس به ماسره څوک مينه ونۀ کړى

نۀ فنا کېدونکې کېپروس! (KYPROS)

ما خپل کټ شوى ويښتۀ ستا دپاره پرېښى دى

زۀ به ټول عمر تا يادؤمه

.....🞸🞸🞸...

ترجمه

ورک شوے خط

افسوس، ما نه زما د جانان خط چرته ورک شوے دے

ما هغه دخپلې سينې پۀ ګرمۍ کښې خوندى کړے وۀ

زۀ پۀ منډو تلم، چې چرته رانه وغورځېدۀ

زۀ ئې پۀ لټون د خپلو پښو دنخښو سره سره ځمه

کۀ دغه خط چاوموندو

نو زما مورته به ئې ولولى

اؤ هغه به ما، زما دناسوده خوئيندو پۀ مخ کښې ووهى

کۀ دغه خط چا نارينه وموند

نو هغه به ماته دخط راکولو نه اګاهو

زما دمينې اؤ مهربانۍ طلبګار شى

.....🞸🞸🞸...

کۀ دغه خط د چا ښځې پۀ لاس راغے

( وئ خدايه! تۀ مې پرده پوښ شې)

نو هغه به ټوله دنيا خبرکړى

اؤ زما نه به زما لالے وتروړى

.....🞸🞸🞸...

⭘

اورم چې ښکلى پۀ وعدو د چا پروا نۀ لرى  
زما ژوندون خو ستا وعدې دى، خوب به څنګه راشى

طاؔهره! يار چې دې غزل واورى نو هم به وائى  
د چا دسوى زړۀ ګيلې دى، خوب به څنګه راشى

.....🞸🞸🞸...

**26 ستمبر1991ء کراچۍ**

محمد(صَلّی اللهُ عَلَيْهِ وَسَلَمْ)

لۀ ازل نه تر ابده  
دغه ټوله ستا قيصه ده

ستا پۀ مينه معطر شول  
مدينه ده کۀ مکه ده

لۀ آدؑم نه هم لا پورته  
ستا مقام اؤ مرتبه ده

ستا د شو نډو هر يو تورے  
د ژوند اصل فلسفه ده

ستا په روئې دې خدائے رڼا كړي  
دا پۀ مونږ چې توره شپه ده

مينه، امن کۀ څوک غواړې  
دا خو تۀ يې ستا سايه ده

ستا اُمت کښې چې شامل يو  
دومره بس دے، دا پوره ده

بل به هېڅ ارمان و نۀ کړم  
خو کۀ ستا شوم محمدؐه

.....🞸🞸🞸...

21 ستمبر 2005

ماډل ټاؤن کوئټه

نغمه ګره ياره

"قيصراپريدي ته"

چې ټول ذهنونه لۀ فکرونو نه خالي پاتې شى  
چې نۀ تصوير د مستقبل اؤ نۀ ماضى پاتې شى  
چې پۀ هر لورى يؤ وحشت اؤ خاموشى پاتې شى  
چې نۀ يې نوم، نۀ يې نشان داسې سړى پاتې شى  
لکه د پيغلې خوب چې مات، بنګړى، بنګړى پاتې شى  
لکه پۀ سترګو کښې پېغور د هر زلمى پاتې شى  
چې نۀ شعور د قاميت، نۀ ورور ولى پاتې شى

يؤ داسې وخت چې هر سړے پۀ وير د ځان اخته وى  
پۀ داسې وخت کښې هم سړے چې "حُدى خوان" پاتې شى  
پۀ داسې حال کښې هم د ژوند خوږې سندرې ليکل  
داسې سندرې چې هر څوک ورته حيران پاتې شى  
يؤ داسې ساز چې هر سړے د ژوند پۀ راز پوهه کړى  
داسې اواز، چې دخپل دؤر ترجمان پاتې شى  
خېر کۀ بې ننګه پښتانۀ ورک شول نو ورک دې شى ټول  
پښتو به نۀ مرى کۀ يو څو داسې ځوانان پاتې شى

کله تحقيق کله تنقيد، کله سندره ياره!  
خو د ژوند ناوې خندوه پۀ څۀ خبره ياره  
مونږ نه د بخت ستورى ورک شوى دى د وخت تيارو کښې  
زمونږ نصيب کښې خو اوس جنګ دے، يا ډغره ياره!  
دلته مودې اوشوې د مينې ګلدرې سؤې دى  
زماد مينې اؤ د فن کرونده ګره ياره  
د درياخاؔن! د انغرى د مړو ايرو بڅريه!  
دعجبؔ خان د سترګو تور اؤ د زړۀ سره ياره!  
مونږ ته نغمې مونږ ته خوږې خوږې قيصې اوايه  
زما قيصرؔه! سخنوره نغمه ګره ياره

.....🞸🞸🞸...

**8 مارچ 2004 ء**

**کراچى**

څلور شعرونه

ژوند مې کله تنګ کړى، ليونے مې کړى  
کله ښائيستونه، اومېدونه شى

هر يؤ سړى ځان ته رب نيولے دے  
ورک دې جنتونه، دوزخونه شى

ټوله شپه بلها شعرونه ياد کړمه  
بيا رانه تس نس همه خيالونه شى

مونږ خو به پرچار د محبت کوؤ  
وخت دې تندرونه، تندرونه شى

.....🞸🞸🞸...

**6 اپريل 1994 ء کراچى**

⭘

ستا د ياد پۀ موسمونو کښې نورڅۀ وى  
پۀ خوشبو کښې، پۀ ګلونو کښې نور څۀ وى

شپې هم هاغه چې وى شپې د ديدنونو  
ګنى تش د تيارو غرونو کښې نورڅه وى

خو پښتون پۀ کښې مغل، مغل پښتون کړى  
د نصاب پۀ کتابونو کښې نور څۀ وى

يا ژوند واخلى يا پۀ ژوند سړے مئين کړى  
غم دې ورک شى پۀ غمونو کښې نور څۀ وى

بس خو زړونه تخنوى اؤ ځوروى تل  
د خوبانو پۀ نازونو کښې نور څۀ وى

چې ئې ژبه، سوچ اؤ فکر غلامان وى  
قام ئې مۀ بوله، قامونو کښې نور څۀ وى

ګل اندامې طاؔهر اوويشت پۀ ګلونو  
وې ئې ستا پۀ غزلونو کښې نور څۀ وى

.....🞸🞸🞸...

**61ستمبر 2006 ء کراچى**

"دوه شعرونه"

چې وطن تۀ لۀ دښمن نه خطره وى  
نو زۀ توره ډال رواخلمه غازى شم

بيا چې خپل حق لۀ دې خپلو وروڼو غواړم  
نو غدار شم هم منکر، اشتراکى شم

.....🞸🞸🞸...

**14 نومبر 1991 ء کراچى**

⭘

تۀ لۀ غرونو نه پناه ئې تاته هيڅ وئيلے نۀ شم  
د خوږمن زړګى حالونه پۀ کاغذ ليکلے نۀ شم

داسې ښۀ يم چې پۀ زړه کښې پټ ژړيږم  
رقيبان پرې خوشحاليږي پۀ سلګو ژړلے نۀ شم

هله ورشه مالګې راوړه پرهرونه مې تازه کړه  
ستا د مينې بدنامى ده خپل پرهر ګنډلے نۀ شم

هر يؤ جبر دې منمه د زړه سره پۀ سر سترګو  
خو دا بې مينې کتل دې پۀ هيڅ حال منلے نۀ شم

خونړۍ سترګې دى څۀ شوې چې پۀ خوب کښې پسې ژاړم  
شوګيرې مې پۀ نصيب شوې د شپې خوب کولے نۀ شم

نيمه شپه، توره تياره ده زۀ طاهر يواځې ناست يم  
سپوږمۍ هم لاړه پناه شوه، ستورى هم شميرلے نۀ شم

.....🞸🞸🞸...

**پۀ 14 ستمبر 1989 ء پۀ داود چورنګۍ کراچى کښې د ظفر خان کونسلر پۀ حجره کښې پۀ يوه مشاعره کښې واورؤلے شو ـ دا زما دَ ژوند وړومبۍ مشاعره وه** ـ

QUESTION MARK?

مونږ هم ليدلى ډېر خواږۀ وختونه  
مونږ به هم فخر پۀ خپل ځان کوؤ  
مونږ سکندؔر پۀ سړى توب پوهه کړو  
مونږ نه خطر به چنګيزؔخان کوؤ  
زمونږ غورؔى، خلجىؔ، لودؔهى، اؤ شيرؔشاه  
ډېر عمر راج پۀ هندوستان کوؤ  
مونږ د مغل اؤ د فيرنګ سره هم  
لاس پۀ لاس جنګ پۀ هر ميدان کوؤ  
مونږ د جذبې مونږ د عمل خلق وو  
نۀ مو دعا نۀ مو ارمان کوو

خو بيا څۀ داسې سيلۍ والوته چې  
خلق ټولګي ټولګي جدا روان شو  
د سرې ډولۍ سور انقلاب پۀ طمعه  
مونږ هم راپورته شو اؤ بيا روان شو  
ډېر بۀ خوشحاله وو لت پت پۀ وينو  
مونږ وې پۀ لاره د بابا روان شو  
مونږ وئيل مونږ پښتونستان جوړؤو  
کابل مو پريښود پۀ انډيا روان شو

با با به وې چې پښتنو ملګريو  
مونږ لۀ پښتو، ننګ او غيرت پۀ کاردے  
انګرېز پۀ مونږ باندې يرغل کړے دے  
د دوى خلاف اوس بغاوت پۀ کار دے  
پۀ خپل وطن کښې چې خپل واک نۀ لرو  
لۀ داسې ژوند نه خو نفرت پۀ کاردے  
خو دغه جنګ پۀ ځان ځانۍ نۀ کيږى  
مونږ له هم ډله اؤ طاقت پۀ کاردے  
چا رسالې د پښتو وليکلې  
چا وې چې مونږ له سياست پۀ کاردے  
دلته به يؤ د ازادۍ چغه کړه  
هلته به بل وې شهادت پۀ کاردے

اخر د خدائے خدائى پۀ جوش کښې راغله  
اؤ لۀ جرمن ځنې شغله پورته شوه  
جاپان لوخړه شو، نازؔيان لمبه شو  
روسياؔن راويښ شو امريکه پورته شوه  
لۀ فېرنګي نه هم وار پار خطا شو  
چې د سامراج خلاف فتنه پورته شوه  
د ازادۍ سيلاب غورځنګ وکړلو  
اؤ پۀ ټول هند کښې غلغله پورته شوه

مونږ هم تورزن وو ننګيالى خلق وو  
لاس کښې زمونږ هم سره جنډه پورتۀ شوه  
مونږ وې منزل بس رانزدې شو راغے  
مونږ وې سحر شو تورۀ شپه پورته شوه  
خو لاس تړلى، خالى لاس ولاړ وو  
لۀ حقيقت نه چې پرده پورته شوه

وخت چې د ګټې د تقسيم راغے  
نو مونږ پۀ يو دوه کښې حيران پاتې شو  
نۀ مو اسلام، نۀ مو پښتو نصيب شوه  
نۀ يؤ وجود ټول افغانان پاتې شو  
ملا کافر کړو، هندو ولوټلو  
مونږ خالي لاس پۀ تش ميدان پاتې شو  
وختونه لاړل زمانې تېرې شوئې  
خو مونږ چې څنګ وو هغه شان پاتې شو  
بائد چې غوڅه فېصله وکړو نن  
چې بنيادم شو کۀ وحشيان پاتې شو؟   
هسکه شمله چې خپل اولاد تۀ پرېږدو  
کۀ غلامان يو، غلامان پاتې شو؟

.....🞸🞸🞸...

**19 فرورى 2002 ء** بېشوڼۍ

**دَ ليکوال کتابونه**

1. **"زړۀ کښې دَ ساتلو څوک دي" (شاعري)**

**چاپ مارچ 2004ء ـ**

1. **" پښتانۀ بيا پښتانۀ دي" ـ**
2. **"دَ يادونو محفلونه" (خاکې)" (ناچاپه) ـ**
3. **"توري ستوري" (کالمونه) زيرطبع ـ**
4. **"لاچي لونګ" ( دَ ملګريو خطونه) زير طبع ـ**
5. **"ډيوې اؤ مشالونه" (ترجمې) ناچاپه ـ**
6. **"دَ وطن زخمونه" (مضامين) ناچاپه ـ**
7. **"شمس بونيرے فن اؤ شخصيت"**

**ترتيب اؤ تدوين ـ چاپ 2013**

1. **. لطيف وهمي، فهيم سرحدي، خېبر اپريدے** [↑](#footnote-ref-1)